text:
12-nji dekabrda Türkmenistanyň Prezidenti Gurbanguly Berdimuhamedow ýurdumyzyň hemişelik Bitaraplyk derejesine eýe bolmagynyň 20 ýyllygy mynasybetli ýokary derejeli Halkara maslahata gatnaşmak üçin Türkmenistana gelen Özbegistan Respublikasynyň Prezidenti Islam Karimow bilen duşuşdy.
Döwlet Baştutanymyz belent mertebeli myhmany türkmen topragynda mähirli mübärekläp, sebitde hem-de bütin dünýäde parahatçylygyň we howpsuzlygyň esaslaryny pugtalandyrmaga öz garaýyşlaryny we täze çemeleşmelerini hödürleýän Türkmenistanyň tagallalaryny hemmetaraplaýyn goldaýandygy üçin özbek doganlarymyza tüýs ýürekden minnetdarlyk bildirdi.
Biz belent ynsanperwerlik, dostluk we doganlyk ýörelgeleriniň
dabaralanmagynyň bähbidine hoşniýetli goňşuçylyk, birek-birege hormat goýmak hem-de özara bähbitli hyzmatdaşlyk, ilkinji nobatda, sebit boýunça ýakyn goňşularymyz bilen gatnaşyk etmek ýörelgelerine esaslanýan bitaraplyk syýasatyny durmuşa geçirýäris diýip, milletiň Lideri aýtdy, Türkmen döwletiniň bitaraplyk derejesi tutuş adamzadyň häzirkizaman taryhynda ilkinji gezek has wekilçilikli we abraýly gurama – Birleşen Milletler Guramasy arkaly halkara bileleşik tarapyndan ykrar edildi we tassyklanyldy.
Söhbetdeşler sebit hem-de halkara syýasatynyň özara gyzyklanma bildirilýän meseleleriniň käbiri boýunça pikir alşyp, ählumumy gün tertibiniň esasy meseleleri boýunça iki döwletiň garaýyşlarynyň ýakyndygyny ýa-da gabat gelýändigini kanagatlanma bilen bellediler. Munuň özi olara dünýä giňişliginde has netijeli gatnaşyk etmäge mümkinçilik berýär. Bellenilişi ýaly, Türkmenistan we Özbegistan ikitaraplaýyn hem-de köptaraplaýyn esasda, şol sanda iri halkara guramalaryň we abraýly sebit düzümleriniň çäklerinde ýola goýlan netijeli gatnaşyklary ýylsaýyn pugtalandyryp, häzirkizaman dünýäsiniň möhüm meselelerini çözmegiň ýollaryny gözlemekde öz tagallalaryny birleşdirýärler we Merkezi Aziýada parahatçylygy hem-de howpsuzlygy pugtalandyrmak meselelerine aýratyn üns berýärler.
Soňky ýyllarda amala aşyrylan bilelikdäki möhüm taslamalar, şol sanda XXI asyryň ägirt uly taslamasynyň – özara bähbitli hyzmatdaşlyk üçin täze sepgitleri açan Türkmenistan – Özbegistan – Gazagystan – Hytaý transmilli gaz geçirijisini gurmak baradaky taslamanyň üstünlikli durmuşa geçirilmegi uzakmöhletleýin hyzmatdaşlygyň netijeli häsiýete eýedigine şaýatlyk edýär. Mälim bolşy ýaly, Özbegistan beýleki bir möhüm ähmiýetli taslama — “Orta Aziýa — Ýakyn Gündogar” (Özbegistan — Türkmenistan — Eýran — Oman) halkara ulag-üstaşyr geçelgesini döretmek baradaky taslama gatnaşmaga taýýardygyny beýan etdi. Bu taslamanyň durmuşa geçirilmegi Merkezi Aziýa, Ýakyn we Orta Gündogar ýurtlarynyň arasyndaky söwda-ykdysady hyzmatdaşlygy ösdürmäge ýardam etmek bilen çäklenmän, eýsem sebit hem-de halkara möçberde durnukly ösüşi üpjün etmegiň has netijeli şerti bolar.
Duşuşygyň çäklerinde türkmen – özbek hyzmatdaşlygynyň möhüm meseleleri hem-de onuň özara gyzyklanma bildirilýän esasy ugurlarynda gatnaşyklaryň geljegi ara alnyp maslahatlaşyldy. Taraplar özara gyzyklanmany, doganlyk halklaryň medeni we taryhy däpleriniň umumylygyny, şeýle hem iki goňşy ýurduň häzirki durmuş-ykdysady ösüşiniň ileri tutulýan ugurlaryny nazara almak bilen, syýasy, ykdysady we medeni-ynsanperwer ulgamlarda netijeli gatnaşyklary has-da pugtalandyrmaga gyzyklanma bildirýändiklerini tassykladylar.
Özbegistanyň Prezidenti Türkmenistanyň seçip alan daşary syýasat strategiýasyna ýokary baha berip, türkmen Lideriniň durmuşa geçirýän öňüni alyş diplomatiýasynyň özara gyzyklanma bildirilýän halkara gatnaşyklary hem-de möhüm ugurlarda hyzmatdaşlygy işjeňleşdirmäge gönükdirilen möhüm başlangyçlaryň yzygiderli durmuşa geçirilmegi, diýmek, dünýäniň ähli döwletleriniň durnukly ösmegi babatda zerur şertleri döretmek üçin berk binýady döredýändigini nygtady.
Duşuşygyň ahyrynda Prezidentler Gurbanguly Berdimuhamedow we Islam Karimow Türkmenistanyň hem-de Özbegistanyň ýola goýlan netijeli gatnaşyklary has-da işjeňleşdirmäge hemmetaraplaýyn taýýardygyny ýene-de bir gezek tassyklap, iki dostlukly ýurduň halklaryna parahatçylyk, bagt, abadançylyk we ösüş ýoly bilen okgunly öňe gitmegi arzuw etdiler.


c: text/html

text:
Demirgazyk Owganystanda general, wise prezident Abdulreşit Dostumyň ýolbaşçylygynda jeňçilere garşy alnyp barlan söweşler netijeli boldy, emma general Dostum bu ýerdäki jeňçileri mugyra getirmegiň diňe bir Owganystanyň işi däldigini, eýsem goňşy ýurtlaryň hem öz serhedinde bolýan zatlara degişli çözgüt gözlemelidigini aýdýar.
Şu aralykda Türkmenistanyň prezidenti Gurbanguly Berdimuhamedowyň hem 27-nji awgustda Kabula sapara geljegi barada habar çykdy. Habarçymyz Şaýymerdanguly Myradynyň maglumatyny diňlemek üçin aşaky düwma basyň.

robotstxt: allowed

filter: keep


text:
BMG-niň Owganystandaky wekili 5-nji aprelde boljak prezident saýlawlarynyň öňünden saýlawa dahylly zorluklaryň köpelýändigini aýdýar.
Ýan Kubis duşenbe güni BMG-niň Howpsuzlyk geňeşinde bu ýyl saýlawa dahylly zorluklaryň Owganystanda 2009-2010-njy ýyllarda bolan saýlawlar mahalyndakydan azdygyny aýtdy.
Emma ol bu hili zorluklaryň golaýda köpelip başlandygyny habar berdi. Kubis «Talybanyň» terror hüjümlerini ýygjamlandyryp, saýlaw prosesini bulaşdyrmak barada atan haýbatyndan çynlakaý alada galandygyny aýtdy.
Ol owgan saýlawçylaryny bozgaklara we terrorçylara özlerini ýoldan sowmaga ýol bermezlige, geljeklerini goramaga çagyrdy.
Gelýän saýlawda prezident Hamid Karzaýyň ýerine dokuz kandidat bäsleşer.


text:
Türkmenistanyň Ministrler kabinetiniň golaýda bolan mejlisinde ýurtda boş duran iş orunlarynyň kesgitlenendigi, şeýle-de täze ulanylmaga beriljek desgalarda müňläp täze iş ýeriniň açyljakdygy barada maglumat berildi.
Mundan başga, prezident G.Berdimuhamedow raýatlaryň boş duran iş orunlaryna hem ýerleşip bilmeýändigini aýtdy we bu ugurda degişli çäreleriň görülmegini tabşyrdy.
Azatlyk Radiosyna gelip gowuşýan habarlarda Türkmenistanda işsizligiň uly meselä öwrülendigi, işe girmek üçin köplenç para bermeli bolýandygy aýdylýar. Mundan başga, öz işlerini açyp, telekeçilik bilen meşgul bolýan, söwda edýän raýatlaryň hem emeli kynçylyklara sezewar edilýändigi barada habarlar gelýär.
Ikinji tarapdan, resmi Aşgabat ýurtdaky işsizligiň derejesi, iş gözläp daşary ýurtlara giden adamlaryň sany we bu meseläni çözmek üçin işlenip düzülen ýörite programma barada metbugatda maglumat bermeýär.
Eýsem Türkmenistanda ilaty iş bilen üpjün etmekde gyssagly nämeler edilmeli we baý ýurtdaky iş garyplygyny aradan aýyrmaga nämeler böwet bolýar?
Azatlyk radiosy nobatdaky «Tegelek stol» söhbetdeşligini şu tema bagyşlaýar. Pikirleriňize garaşýarys.


text:
Ýakynda “Forbes” žurnaly häzirki wagtda Braziliýada dowam edýän futbol boýunça Dünýä çempionatynyň iň gymmat futbol komandalarynyň sanawyny çap etdi. Ýagny, bu sanaw Dünýä çempionatyndaky futbol komandalarynyň gymmatlylygy, ýagny degişlilikdäki ýurduň ýygyndy toparynyň düzüminde oýnaýan futbolçylara tölenýän maliýe serişdeleriniň esasynda taýýarlanyldy.
Bu sanawda Braziliýanyň futbol komandasynda oýnaýan futbolçylaryň alýan maliýe töleglerine görä, brazil futbol komandasynyň gymmaty 718 million amerikan dollaryna barabardyr. Maglumata görä, brazil komandasynyň iň gymmat futbolçysy Neýmar bolup, ol 88 million amerikan dollaryny alýar.
“Forbes” žurnalynyň bu sanawynda degişlilikdäki ýurduň ýygyndy toparynyň düzüminde oýnaýan futbolçylara tölenýän maliýe serişdelere görä, gymmaty 674 million amerikan dollaryna barabar bolan Ispaniýanyň futbol komandasy ikinji orunda, gymmaty 654 million amerikan dollaryna barabar bolan Argentinanyň futbol komandasy üçünji orunda ýerleşdirilipdir.
100-nji gol
Braziliýada geçirilýän futbol boýunça Dünýä çempionaty futbolçylaryň gyzgalaňly oýunlary bilen hem tapawutlanýar. 23-nji iýunda Braziliýa bilen Kamerunyň komandasynyň arasynda geçirilen futbol ýaryşynda brazil komandasynyň futbolçysy Neýmar 2014-nji ýyl boýunça Dünýä çempionatynyň 100-nji goluny derwezä saldy.
Şu ýylky futbol boýunça Dünýä çempionatynda 100-nji goluň derwezä salynmagyna sebäp bolan Kamerun bilen oýnalan bu futbol ýaryşy Braziliýa üçin ýene bir taryhy waka şaýat boldy. Sebäbi bu oýun şol bir wagtyň özünde Braziliýanyň Dünýä çempionatynyň taryhynda oýnan 100-nji futbol ýaryşydyr.
Ispaniýanyň şowsuzlygy
Futbol boýunça Dünýä çempionatynda Braziliýa öz toparyndan birinji bolup çyksa-da, bu ýaryşda uly umyt baglanýan Ispaniýanyň komandasy öz toparynda öňe saýlanyp bilmedi. Onuň öz toparyndan ýeňiji bolup, öňe çykmajagy eýýäm ilkinji oýnan iki oýnunda gerekli ballary alyp bilmänsoň, aýdyň bolupdy.
Ispaniýanyň öz toparynda ýeňiş gazanyp bilmän, Dünýä çempionatynda şowsuzlyga uçramagy barada ispan gazeti “El Mundo” “Iň gowy taryhyň iň erbet Dünýä çempionaty” diýen sözbaşyly makala çap etdi. Gazet: “Ispaniýanyň futbol komandasy hiç wagt hem Dünýä çempionatynyň ilkinji iki oýnunda beýle şowsuzlyga uçramandy. Iki Ýewropa çempionatyny we bir Dünýä çempionatyny utan nesil iň ajy görnüşde soňlandy. Alty ýyl bäri futbol dünýäsini dolandyrýan Ispaniýa çagşady” diýip ýazýar.
Şeýle-de, Ýewropa futbol ýygyndy komandalarynyň arasynda güýçli hasaplanýan Italiýanyň we Angliýanyň komandalary hem degişlilikde öz toparyndaky oýnalan ýaryşlarda şowsuz bolup, Dünýä çempionatyndan galdylar.
"Suareziň Çillinini dişlemegi"
24-nji iýunda Italiýa bilen Urugwaýyň komandalarynyň arasynda bolup geçen aýgytlaýjy duşuşygyň dowamynda Urugwaý komandasynyň oýunçysy Luiz Suarez (Luis Suarez) Italiýanyň futbol komandasynyň oýunçysy Jorjio Çillinini (Giorgio Chiellini) dişlemekde aýyplandy.
Şol wakada Çillini Suareziň özüni çep egninden dişländigini aýtdy. Öz gezeginde Suarez bolsa, Çillininiň özüne topulandygyny aýdyp, munuň tötänleýin bolan wakadygyny belledi.
Öň hem ençeme gezek futbolçylary dişlemekligi bilen ýakasyny tanadan Suareze garşy FIFA, ýagny Furbol assosiasiýasynyň halkara federasiýasy derňewleri başlatdy.
Suarez mundan öň hem 2013-nji ýylda Liwerpul-Çelsi komandasynyň arasynda geçirilen futbol ýaryşynda Branislaw Iwanowiçi dişläp, 10 duşuşykda oýnamakdan mahrum edilipdi. 2010-njy ýylda hem Ajax-PSV Eindhoven futbol komandalarynyň arasynda geçirilen ýaryşda Suarez futbolçy Otman Bakkaly egninden dişlemekde aýyplanypdy.
"Iň köp gürrüň edilen ýaryş"
Ýatladyp geçsek, Braziliýada dowam edýän futbol boýunça Dünýä çempionatynyň şu wagta çenli sosial ulgamlarda iň köp gürrüňi edilen futbol ýaryşlarynyň biri boljakdygy barada “Adobesystem” websahypasy öňünden öz çaklamalaryny ýaýradypdy.
Bu websahypanyň ýaýradan başlangyç netijelerine görä, futbol boýunça Braziliýada geçýän Dünýä çempionaty barada sosial ulgamlarda iň köp gürrüň edýän ýurtlaryň arasynda 37% bilen Ýaponiýa birinji, 11% bilen Beýik Britaniýa ikinji, Braziliýa-da 9% bilen üçünji orunda ýerleşdirilipdi.


text:
1986-njy ýylda «Kaizen: The Key to Japan’s Competitive Success» atly kitap çap edileninden soňra «kaydzen» adalgasy menejmentiň esasy ýörelgeleriniň birine öwrülýär. Ol 1993-nji ýylda «New Shorter Oxford English Dictionary» atly täze neşire hem girizilip, oňa iş usullaryny üznüksiz kämilleşdirmek hökmünde düşündüriş berilýär.
Ýapon dilinde «kaydzen» diýmek «üznüksiz kämilleşmek» diýen manyny berýär. Şu strategiýadan ugur alnyp, kämilleşmek prosesine menejerden başlap, işçilere çenli hemmeler çekilýär.
Internet saýtlarynyň materiallary esasynda taýýarlan Goçmyrat Orazberdiýew, žurnalist.


text:
Birleşen Ştatlar terror hüjümleriniň amala aşyrylmagyndan howatyrlanyp, Ýakyn Gündogardaky we Afrikadaky 19 sany ilçihanasynyň we konsullygynyň 10-njy awgusta çenli ýapyk galjakdygyny aýtdy.
Bu sanawda ýekşenbe güni ýapylan ABŞ-nyň 15 sany diplomatik missiýasynyň ady bolup, oňa ýene-de dört sanysy goşuldy.
Ýekşenbe güni ýapylan ABŞ-nyň käbir diplomatik edaralary duşenbe güni gaýtadan açylmaly edildi. Olaryň arasynda ABŞ-nyň Bagdatdaky, Kabuldaky we Alžirdäki diplomatik edaralary bar.
Waşington awgust aýynyň dowamynda "Al-Kaýdanyň" terrorist hüjümlerini amala aşyrjakdygy barada haýbat gelip gowuşandygyny we bu barada ABŞ-nyň kanunçykaryjylarynyň habarly edilendigini aýtdy.
Birleşen Ştatlaryň kanunçykaryjylarynyň aýtmagyna görä, ABŞ-nyň aňtaw gullugy bu haýbatyň 2001-nji ýylyň 11-nji sentýabrynda edilen hüjümden bäri görülen iň çynlakaý haýbatdygyny belledi.
Şeýle-de, ABŞ we Interpol amerikan syýahatçylaryna howpsuzlyk babatda ünsli bolmaklary üçin duýduryş berdi.
Bu ätiýaçlyk çäreleriniň geçirilmegi, geçen aýyň dowamynda dokuz ýurtdaky türmeden "Al-Kaýda" söweşijileriniň gaçmagynyň yz ýanyna gabat geldi. Şol ýurtlaryň arasynda Yrak, Libýa we Pakistan ýaly ýurtlar bar.


text:
Orsýetiň oppozision lideri, korrupsiýa garşy gaýduwsyz göreş alyp barýan Alekseý Nawalnynyň ýaranlarynyň biri, Orsýetiň haýyşy boýunça, Kiprde tutuldy. Syýasy bosgun diýip ykrar edilendigine garamazdan, Moskwa Nikita Kulaçenkowyň ekstradisiýa edilmegini talap edýär.
Nawalnynyň Orsýetdäki parahorluk baradaky barlaglaryna gatnaşan Kulaçenkow, adwokaty Nikoletta Çaralambidounyň Azatlyk Radiosyna aýtmagyna görä, 24-nji ýanwarda Nikosiýanyň halkara aeroportynda tutulypdyr.
Bu göçüm ors häkimiýetleriniň Nawalnyý bilen onuň "Anti-korrupsiýa fondy" atly guramasyna basyş etmäge gönükdirilen täze synanyşygy bolsa gerek. Anti-korrupsiýa fondy goranmak ministri Sergeý Şoýgu, baş prokuror Ýuri Çaýka we Kremliň sözçüsi Dmitriý Peskow ýaly hökümetiň ýokary derejeli resmileri barada öňe sürülýän korrupsiýa işleri boýunça dyngysyz barlag alyp bardy.
Kremliň tankytçylary
Orsýetde gözlenýän Kulaçenkow oppozisiýanyň aktiwisti Georgiý Alburow bilen birlikde Moskwanyň 170 kilometr çemesi demirgazyk-gündogarynda ýerleşýan Wladimir şäherinde sungat eserini ogurlanlykda aýyplanýar.
Ýöne Kremliň tankytçylarynyň bellemegine görä, bu aýdylýanlar 2011-nji we 2012-nji ýyllarda köçelerde geçen protestlerde esasy rol oýnan Nawalna basyş etmek üçin alnyp barylýan giň gerimli kampaniýanyň bir bölegi.
Wladimiriň bir sudy Alburowy öten ýyl günäli tapyp, ony 240 sagat jemgyýetçilik gullugyna höküm etdi. Kulaçenkow bolsa ýurtdan gaçdy. Şu wagta çenli onuň nirededigini bilýän adamlar köp däldi. Ýöne üstümizdäki hepdede onuň goldawçylary Kulaçenkowyň Kiprde tutulandygyny bildirdiler.
Ýewropa kanuny
Kulaçenkowa ýakyn bir çeşme Azatlyk Radiosyna bir hatyň kopiýasyny gowşurdy. Dekabr aýynda Litwanyň Içeri işler ministrligi tarapyndan berlen bu hatda "syýasy düşünje bilen baglanyşykly sebäpleriň esasynda jenap Nikita Kulaçenkowa" bosgun statusynyň berlendigi tassyklanýar.
Kulaçenkowyň adwokaty Çaralambidou Kiprin Adalat ministrligi Orsýetiň ekstradisiýa haýyşy bilen ylalaşyp-ylalaşmaýandygy babatynda 12-nji fewrala çenli belli bir karara gelmeli, şondon soňra ýerli sudlaryň biri formal proseduralary ýola goýar diýýär.
Çaralambidou Kulaçenkowyň boşadylmagy barada özüne adalat ministrligi tarapyndan kepilnama gowşandygyny aýdýar. Sebäbi ýewropa kanuny boýunça syýasy bosguny gaçyp çykan başky ýurduna gaýdyp bermek gadagan. Kipr bilen Litwa hem Ýewropa Bileleşiginiň agzasy.
"Bu kanun boýunça Kipr häkimiýetleri ony eýýäm boşatmaly. Bu bir anyk zat. Bizi aladalandyrýan zat munuň gijikdirilmegi, munuň sebäbine biz düşünemzok" diýip, Çaralambidou aýdýar.
Anti-korrupsiýa barlagçylary
Kipr hökümeti Moskwa bilen ýakyn gatnaşyklary ýola goýdy. Kipr bu adadaky gowşak salgyt kanunlaryndan, söwda düzgünlerinden peýdalanan orslar üçin daşarda maýa goýulýan amatly ýere öwrüldi.
2013-nji ýylda ýurduň bank ulgamynyň çökmegi bilen bu ýerde orsýet işewürleri üçin maýa goýma mümkinçiligi aradan aýryldy. Ýöne ondan bärde gatnaşyklar gowulanyp, Kipr ors gämilerine öz portlaryndan peýdalanmaga ýol berdi.
Nawalnynyň anti-korrupsiýa barlagçylary resmileriň öz baýlyklaryny nirede gizleýändikleri hakda subutnama tapmak maksady bilen orslaryň öz baýlyklaryny gizlemek üçin ileri tutýan ýerleri bolan Kiprde, Gresiýada, Ispaniýada, Fransiýada we Londonda hasaba alynýan baýlyklary dowamly elekden geçirýärler.
Nawalnynyň ýakyn ýarany Leonid Wolkow Azatlyk Radiosyna Kulaçenkowyň Kipre sapar etmeginiň korrupsiýa barlaglary bilen baglanyşyklydygyna özüniň ynanmaýandygyny aýtdy.
Ol özüniň Kulaçenkow barada beýanat bererlik "ýagdaýda däldigini", ýöne onuň bilşine görä, Kulaçenkowyň ol ýere "hususy sebäpler" bilen gidendigini aýdýar.


text:
Britaniýa, Fransiýa, Germaniýa we ABŞ özleriniň Eýranyň ýadro gepleşiklerinden tutýan «maksatlarynyň bir-bütewidigini» ýene bir tassyk etdiler we Yslam respublikasy «kyn kararlary» kabul etmeli diýdiler.
Günbatar döwletleriniň baş diplomatlary 21-nji martda Londonda Eýranyň ýadro programmasy barada alnyp barylýan gepleşiklerde gazanylan progres barada maslahatlaşmak üçin duşuşdylar.
Duşuşykdan soň Britaniýanyň daşary işler sekretary Filip Hammondyň okan jarnamasynda şeýle diýilýär: "Entek ol ýerde şertnamanyň baglaşylmagyna ýol bermeýän möhüm meseleler bar hem bolsa, biz esasy meselelerde düýpli progresiň gazanylandygy bilen ylalaşdyk.»
Eýranyň we dünýäniň alty döwletiniň – ABŞ-nyň, Britaniýanyň, Fransiýanyň, Germaniýanyň, Orsýetiň we Hytaýyň delegatlary geçen hepde Şweýsariýanyň Lausanne şäherinde, ykdysady sanksiýalary ýatyrmak şerti bilen, Tähranyň ýadro programmasyny jylawlamak barada ylalaşyk baglaşmaga synanyşdylar.
Çarçuwalaýyn ylalaşyk ýa-da şertnamanyň esasy özeni 31-nji marta taýýar bolmaly, doly şertnama bolsa 30-njy iýunda baglaşylmaly.
"Ýeterlik eglişik" edilmedi
ABŞ-nyň prezidenti Barak Obama 21-nji martda «Huffington Postda» çap edilen söhbetdeşliginde eýranly gepleşikçiler ýadro gepleşiklerinde şertnama baglaşar ýaly «ýeterlik eglişikleri» etmediler diýdi.
“Olar entek gutarnykly ylalaşygyň baglaşylmagy üçin zerur boljak eglişikleri etmediler diýip pikir edýärin” diýip, Obama söhbetdeşlikde aýtdy.
Ol ýene şeýle diýdi: “Emma olar ýerlerinden gozgandylar, onsoň bu ýerde mümkinçilik bar.”
Eýran özüniň ýadro işjeňlikleriniň arassa parahatçylyk maksatlaryny tutýandygyny aýdyp, aýak depýär, emma Günbatar döwletleri olar ýaşyrynlykda ýadro ýaragyny ýasajak bolýandyr öýdüp howatyrlanýar.
ABŞ-nyň döwlet sekretary Jon Kerri Lausanne şäherinden Londona ugramazyndan öň gepleşiklerde «düýpli progres» gazanyldy, emma entek ylalaşyk baglaşylmagynyň öňüni baglaýan «möhüm boşluklar» bar diýdi.
Kerri ABŞ bilen Fransiýanyň arasynda sanksiýalary gowşatmak meselesinde oňşulmaýandygy baradaky gürrüňlere ähmiýet bermezlige çalyşdy.
"Biz bir maksatdan, bir çemeleşmeden ugur alýarys, biziň kararymyz hem, aýgydymyz hem bir zada, Eýranyň ýadro programmasynyň tutuşlygyna parahatçylykly bolmagyny üpjün etmäge gönükdirilen» diýip, ol aýtdy.
Waşington, aýdylmagyna görä, Eýranyň öz ýadro programmasyny jylawlamak boýunça edýän anyk işleriniň deregine sanksiýalary kem-kemden gowşatmagy teklip edýär, emma Fransiýanyň soňky on ýylda girizilen sanksiýalary diňe «simwoliki gowşatmak» isleýändigi aýdylýar.
Eýran ähli sanksiýalaryň haýal etmän ýatyrylmagyny isleýär, ýewropaly gepleşikçileriň biri muny bolup bilmejek zat hökmünde häsiýetlendirdi.
Kerri hem «esasy kararlar» alynmaly bolanda, Waşington Tähran bilen kemçilikli şertnama baglaşmaga howlukmaz diýdi.
"Bize diňe haýsam bolsa bir ylalaşyk baglaşmak islemeýäris, eger şeýle bolsa, biz muny uzak wagt öň yglan edip bilerdik» diýip, ol aýtdy.
Waşingtondaky fransuz ilçisi Gerard Araud bir gün ozal twitterde şeýle ýazdy: “martyň aýagyny doly soňky möhlet etmek netijelilige garşy we howply." Taraplara “kompleksleýin şertnamany jemlemek üçin wagt gerek» diýip, ol sözüniň üstüni ýetirdi.
"Çözülmez ýaly mesele ýok"
Kerriniň sözleri Eýranyň prezidenti Hassan Rohaniniň gutarnykly ylalaşygyň baglaşylmak ähtimallygyna ynam bildirip aýdan optimistik sözlerini basmak üçin aýdylan ýaly boldy.
"Gepleşikleriň bu tapgyrynda ozal başgaça garalan käbir meseleler babatda hem umumy garaýyşlar peýda boldy, bular gutarnykly şertnama esasy bolup biler» diýip, Hassan Rohaniniň aýdan sözleri Eýranyň resmi IRNA habar gullugy tarapyndan ile ýetirildi.
"Ol ýerde çözülmez ýaly mesele ýok» diýip, Rohani aýdypdyr.
Eýranyň daşary işler ministri Mohammad Jawad Zarif 20-nji martda ol ýerde şertnama elmiziň astynda diýip aýdar ýaly hiç bir tutaryk bolmady diýdi.
Şweýsariýadaky gepleşikler eýran delegasiýasy yzyna, ýurda dolanandan soň togtadyldy. Aýdylmagyna görä, olar ýa Rohaniniň ejesini jaýlamaga gatnaşmak, ýa-da Nowruz baýramyny bellemek üçin ýurtlaryna gaýtdylar.
Gepleşikçiler indiki hepde ylalaşygyň öňündäki böwetleri böwüsmäge synanmaly.
ABŞ-nyň prezidenti Barak Obama 20-nji martdaky Nowruz gutlagynda Eýranyň halkyna «bu meseläni parahatçylykly çözmegiň taryhy mümkinçiliginiň» bolandygyny aýtdy.
Emma Eýranyň ýokary ruhany lideri aýatolla Ali Hameneýi 21-nji martda ykdysady ösüş gazanmagyň hatyrasyna daşary ýurt talaplaryna tabyn bolmaly däldigini duýdurdy.
Hameneýi Nowruz baýramçylygy mynasybetli sözlän sözünde Günbatar döwletlerini nazarda tutup, «gedemsi döwletlere» hüjüm etdi we olaryň soňky aýlarda nebitiň bahasynyň ýarpydan gowrak aşak gaçmagynda rolunyň bolandygyny aýtdy.
Ol Eýranyň «duşmanlary» eýran halkyny Yslam respublikasynyň garşysyna goýmaga çalyşdylar diýdi.
Iňlisçeden terjime eden Ýowşan Annagurban.


text:
Müsürde häkimiýetden çetleşdirilen prezident Mohammad Morsiniň tarapdarlary bilen polisiýa çaknyşanda azyndan ýedi adam öldi.
Müsüriň Saglygy saklaýyş ministrliginiň işgäri Khaled el-Khateibiň sişenbe güni beren maglumatyna görä, duşenbe güni giçlik ýüze çykan gazaplylykda 260-dan gowrak adam ýaralanypdyr.
Çaknyşyklaryň sişenbe güni ir bilen hem dowam edendigi habar berilýär.
Gowuşýan maglumata görä, ýurduň howpsuzlyk gulluklary protestleri öjükdirmekde aýyplap, 400 töweregi adamy tussag edipdir.
“Musulman doganlary” hereketiniň müňlerçe tarapdary Morsiniň dikeldilmegini talap edip, protest geçirýärler. Morsi 3-nji iýulda, birnäçe gün dowam eden protestlerden soň, harbylar tarapyndan çetleşdirilipdi.


text:
19-njy awgustda Türkmenistanda bugdaý ekişligi başlandy. Şu ýyl ýurt boýunça 760 müň gektar ýere güýzlik bugdaý ekilip, ondan 1 million 600 müň tonna hasyl almak meýilleşdirilýär.
Lebap welaýatynyň Hojambaz etrabynyň ýaşaýjysy öz kärende ýeriniň iň soňky gezek şu ýylyň fewral aýynda suwarylandygyny aýdýar. Emma muňa garamazdan ol daýhan birleşiginiň degişli resmileriniň gelip, öz ekişe taýýar däl kärende ýerine bugdaý ekip gidendigini belleýär.
Agzalýan etrabyň Burdalyk daýhan birlegişiginden özüni Almagül diýip tanyşdyran kärendeçi zenan bu barada Azatlyk Radiosynyň Türkmenistandaky habarçysy Soltan Açylowa gürrüň berdi.


text:
Nitsa plýažynda "burkini gadaganlygyna" gözegçilik edýän ýaragly polisler bir zenany hijabyny çykarmaga mejbur edipdirler.
Wakada düşürilen suratlar gysga wagtyň dowamynda sosýal medýada ýaýbaňlanypdyr we gaty köp adamy gazaba mündiripdir.
Ýöne şol bir wagtyň özünde "burkini gadaganlygyny" goldaýanlar hem bardyr.
Zenan hijabyny çykarmaga mejbur bolýar
Nitsa, burkininiň gadagan edilen 15 şäherinden biridir. Burkini - zenanyň ýüzünden, elleri bilen aýak uçlaryndan galan bedeniniň ähli ýerini ýapýan dini plýaž geýimine berilýän atdyr. Şeýle eginbaşy halaýan zenanlar hem bardyr. Ýöne, resmiler barha ýokarlanan terrorçylyk howpy sebäpli şeýle eginbaşy geýmegiň gadagan edilendigini belleýärler.
Şeýle gorka sebäp bolan hadysa, şäheriň Bastiliýa gününde terrorçylykly hüjümiň gurnalan ýeri bolan Promenade des Anglais şaýolunda ýüze çykypdyr.
Suratlarda, tüpeň we taýak bilen gurşanan polisleriň plýažda süýnip ýatan mawy hijaply zenanyň daşyna üýşendigi görülýär.
Soňky suratlarda zenanyň koftasyny çykarandygy we onuň ýanynda duran polisiň kagyza bir zat (belki jerime) ýazýandygy görülýär.
"Zenanlar ýekirilýärler"
Şäheriň resmileri bolsa polisiň öz wezipesini berjaý edendigini belleýärler. Nitsa şäher häkiminiň orunbasary Kristiýan Estrosi, internetde ýaýradylan suratlary ýazgarmak bilen olaryň polis işgärlerine howup abandyryp biljekdigine üns çekipdir. Ol "Men bu oňaýsyz ýagdaýy berk ýazgarýaryn" diýipdir.
Suratlaryň ýaýramagyndan soňra, Fransiýanyň esasy musulman guramasy bolan Fransiýanyň musulman ynanjy geňeşi (CFCM), goýlan gadaganlyk barasynda maslahatlaşmak üçin hökümetden ýörite duşuşyk talap edipdir.
Gurama özüniň "Twitter" sosial ulgamyndaky sahypasynda: "Musulman zenanlar ýekirilýärler. Kannda jerime salynýar. Nitsada bolsa hijabyny çykarmaga mejbur edilýär. CFCM, "Içeri işler ministri Bernard Kazeneuw bilen ýörite duşuşmak isleýär" diýip, ýazypdyr.
Bu hadysa, soňky wagtlarda ýüze çykan ikinji möhüm wakadyr.
Ondan iki gün owal Kann plýažynda üç polis işgäri bilen jedelleşen 34 ýaşyndaky zenana 38 ýewro (42 ABŞ Dollary) möçberinde jerime salynypdyr.
"Öýüňe git"
Ol zenanyň aýtmagyna görä, polisler onuň kada görä geýinmändigini aýdypdyrlar. Polisler oňa "başyna oranan matasyny saçynyň üstünde duran ýalyk ýaly edip daňynmagyny, bolmasa-da plýažy terk etmegini" aýdypdyrlar. Ol zenan bolsa olara garşy çykypdyr.
"Men burkini geýinmändim. Burka hem geýinmändim. Ýalaňaç hem däldim. Meniň pikrime görä, geýinen eginbaşym kada doly gabat gelýärdi" diýip, zenan öz pikrini beýan edipdir.
Dawa-jenjele plýaždaky başga adamlar hem goşulypdyr. Ol zenanyň aýtmagyna görä, olaryň käbiri özüni goldan bolsa, käbirem polisleriň tarapyny tutupdyrlar.
"Öýüňe git", "Bu ýerde seni görmek islemeýäris", "Fransiýa katolik ýurtdyr" ýaly käbir sözler aýdypdyrlar. Şeýle sözleri hut çagalarymyň gözüniň öňünde aýdylansoň gyzym durup bilmän aglady. Ol kiçi çaga bolansoň öz ejesiniň näme sebäpden plýažy terk etmelidigine düşünmeýärdi. Men ilkinji gezek şeýle ýekirilmä duşgeldim" diýip, ol aýal žurnalistlere beren interwýusynda aýdypdyr.
Musulman toparyň käbir agzalary bolsa şeýle gadaganlyga garşy öz pullary bilen göreşmegi saýlap alypdyrlar. "Fransiýada islamofobiýa garşy bileleşik" atly gurama, Fransiýanyň plýažlarynda jerime salynan zenanlara kömek berýär. Guramanyň başlygy Marwan Muhammad CNN-e beren interwýusynda, kömek edilen 15 zenanyň hiç biriniň burkini geýmändigini aýdypdyr. Olaryň diňe başyna uly ýalyk oranandygyny ýatladypdyr.
Alžirli bir işewür adam bolsa, Fransiýada burkini sebäpli jerime salynan musulman zenanlaryň jerimelerini tölemegi teklip edipdir.
Nitsa şäheriniň resmileri, kanunyň burkinini gadagan etmeýändigini aýdypdyrlar. Olaryň sözlerine görä, plýažyň polis nobatçysy kanuny raýatlara subýektiw görnüşde düşündürip, iş ýüzüne geçirip biler.


text:
Azatlyk Radiosynyň Aşgabatdaky habarçysynyň maglumatyna görä, garaşsyz žurnalist, Azatlyk Radiosynyň ştatdan daşary habarçysy Döwletmyrat Ýazgulyýew prezidentiň yglan eden günä geçişligi esasynda çarşenbe güni irden azatlyga çykaryldy.
Žurnalist Ýazgulyýew 27-nji sentýabrda Türkmenistanyň Ahal welaýatynda tussag edilipdi. Oňa garşy maşgala agzalaryndan birini janyna kast etmäge synanyşyga mejbur etmekde günä bildirilipdi. 5-nji oktýabrda bolsa oňa 5 ýyl iş kesildi.
Žurnalist Döwletmyrat Ýazgulyýew bilen bagly 5-nji oktýabrda geçirilen sud diňlenşigi kadaly iş sagadynyň daşynda we ýapyk gapylaryň aňyrsynda amala aşyrylypdy. Şol diňlenşikde Ýazgulyýewiň aklawçysy hem bolmandy.
Düýbi Parižde ýerleşýän “Serhetsiz Reportýorlar” guramasy, düýbi ABŞ-da ýerleşýän “Freedom House” guramasy we Žurnalistleri goramak boýunça komitet (CPJ) Ýazgulyýewe garşy görülen bu çäräni onuň žurnalistik işi bilen baglanyşdyrdy.
Ahal welaýatynyň Änew şäherçesinde ýaşaýan žurnalistiň maşgala agzalary hem Ýazgulyýewe garşy görlen şol çäräniň onuň žurnalistik işleri bilen baglydygy we onuň sýyasy äheňlidigi barada özlerinde ýeterlik dokumentiň bardygyny aýdypdylar.
Ýeňil bolmadyk kär
Ýazgulyýew iýul aýynda Abadanda ýarag ammarynda bolan partlamalar barada ilkinji bolup habar beren žurnalistlerden biri bolupdy. Hökümet ilki başda şol partlamalary kiçiräk bir waka hökmünde görkezip, onuň üstüni örtmäge synanyşypdy.
Şol wakadan az wagt soňra Döwletmyrat Ýazgulyýew partlamalar bilen bagly geçiren garaşsyz žurnalistiki derňeweleri we ýazan bloglary sebäpli howpsuzlyk edarasyna çagyrylypdy we oňa tussag edilmek ähtimallygy barada duyduryş berilipdi.
ABŞ-nyň kongresmenleri tarapyndan 12-nji oktýabrda Türkmenistanyň Waşingtondaky ilçisine ýollanan hatda Ýazgulyýewiň tussag edilmeginiň türkmen türmelerinde saklanýan ençeme beýleki syýasy tussaglar bilen bagly aladany-da has artdyranlygy nygtaldy.
ABŞ-nyň Kongresiniň Wekiller palatasynyň daşary gatnaşyklar komitetiniň ýokary derejeli agzasy, kongresmen Howard Berman garaşsyz žurnalist Döwletmyrat Ýazgulyýewiň tussag edilmeginiň erkin jemgyýetlerde çydam edip bolmajak hereketdigini aýdypdy.
Azat Ýewropa / Azatlyk Radiosynyň prezidenti Stiw Korn Ýazgulyýewiň boşadylmagyny gowy garşylady: "Onuň azat bolmagyna şat bolduk, emma AÝ/AR onuň tussag edilmeginiň kabul ederliksiz we juda biynjalyk ediji bolandygy baradaky pozisiýasynda durýar".
43 ýaşly garaşsyz žurnalist, edebiýatçy Döwletmyrat Ýazgulyýew özi barada eden aladalary üçin Azat Ýewropa we Azatlyk Radiosyna, degişli halkara guramalara, duýgudaşlygyny bildiren okyjylaryna we diňleýjilerine özüniň minnetdarlygyny bildirdi.
Döredijilik ýoly
Ýazgulyýew Magtymguly adyndaky Türkmen Döwlet Uniwersitetini tamamlan, alan ýokary bilimi boyunça filolog we žurnalist. Uniwersiteti tamamlandan soňra, Türkmenistanyň Ylymlar Akademiýasynyň Dil we edebiýat institutynda kiçi ylmy işgär bolup işleýär.
Soňraky ýyllarda Ýazgulyýew TDU-da gadym döwrüň türkmen edebiýatyndan talyplara sapak berýär. Soňra žurnalistika bilen meşgullanyp, Türkmenistanyň resmi metbugatynda işleýär. 2007-nji ýylda Azatlyk Radiosynyň Türkmen gullugy bilen hyzmatdaşlyga başlaýar.
Žurnalist Döwletmyrat Ýazgulyýew türkmen halkynyň ykdysady, syýasy, jemgyýetçilik, medeni we ýaşaýyş durmuşyny beýan edýän, ýurtdaky gaýragoýulmasyz meselelere ünsi çekýän ençeme makalalaryň, žurnalistiki synlaryň awtorydyr.
Şwesiýada ýerleşýän "Gün" neşirýaty Türkmenistanyň garaşsyzlygynyň 20 ýyllygy mynasybetli, türkmen dilindäki edebi eserleriň arasynda "Dogduk topragyň howandary-2011" ady bilen gurnan bäsleşiginde baş baýragy Ýazgulyýewe bermegi karar etdi.
"Gün" neşirýatynyň baş redaktory, ýazyjy Akmuhammet Welsapar bäsleşigiň baş baýragyny žurnalist Döwletmyrat Ýazgulyýewe bermek barada gelnen bu karary onuň edebi we žurnalistik işi hem-de görkezen professional gaýduwsyzlygy bilen baglanyşdyrdy.


text:
NATO-nyň baş sekretary Anders Fog Rasmussen Gürjüstanyň harby ýaranlygyň doly agzalygyny almagy üçin has köp reforma etmegi gerek diýýär.
NATO-nyň başlygy bu sözleri düýn Tbiliside NATO-Gürjüstan komissiýasynyň ýygnagynda aýtdy.
Ol Gürjüstanyň 900-den gowrak esgeriniň Owganystanda gulluk edýändigini we olaryň Günbatar ýolbaşçylygyndaky operasiýada NATO agza bolmadyk ikinji uly kontingentdigini belledi.
Rasmussen Gürjüstanyň NATO köp golaý gelendigini, ýöne käbir ugurlarda entek edilmeli işleriň hem bardygyny aýtdy.


text:
Asly eýranly we Britaniýada ýaşaýan zenan Gonçe Gawami bir ýyl azatlykdan mahrum edildi. Bu barada onuň hukuklaryna wekilçilik edýän adam habar berdi.
Gonçe Gawami 25 ýaşynda. Ol bu ýylyň iýun aýynda Eýran bilen Italiýanyň arasynda geçirilen erkekleriň woleýbol ýaryşyna tomaşa etmek üçin Eýranyň "Azadi" stadionyna barypdyr. Netijede Gonçe erkekleriň woleýbol ýaryşlaryna zenanlaryň tomaşa etmäge goýberilmezligine garşy çykandygy üçin şu ýylyň iýunynda tussag edilipdir.
Gonçe Gawaminiň garşysyna sud işi geçen aý başlanypdyr. Onuň wekili, ýagny aklawçysy Alizada Tabatabiýe metbugata beren beýannamasynda özüniň hukugyny gorap çykyş edýän bu aýala 1 ýyl azatlykdan mahrum etmek jezasynyň berilmegine hiç hili resmi sebäp görkezilmändigini bildiripdir. Aklawçy Gonçe Gawaminiň "hökümete garşy gidenligi” üçin aýyplanmandygyny aýdypdyr.
Gonçe Gawami 128 günden bäri tussaghanada. Ol bu möhletiň 41 gününi "karserde", ýagny türmäniň bir adamlyk kamerasynda geçiripdir. Ol tussaghanada bolan mahaly iki hepdelik açlyk yglan edipdir.
Eýranda 1979-njy ýylda bolan yslam rewolýusiýasyndan soň aýal-gyzlaryň futbol stadionlaryna gitmegi gadagan edilipdir.
2012-nji ýylda Eýranyň Sport we ýaşlar ministrligi bu gadaganlyklara woleýbol ýaryşlaryny hem degişli edipdir. Eýran resmileriniň bildirmegine görä, stadionlarda zenanlar bilen erkekleriň bir ýerde bolmagy dini kadalara gabat gelmeýär we bu gadaganlyk bilen zenanlaryň sport ýaryşlary bilen gyzyklanmagynyň arasynda görnetin arabaglanşyk bar.
Bu gadaganlyk 2014-nji ýylyň iýunynda güýje giripdir. 13-nji iýunda woleýbol boýunça bütindünýä liga ýaryşlary boýunça Eýran bilen Braziliýa Tähranda duşuşanda, oýna tomaşa etmek isleýän eýranly zenanlary ”Azadi” stadionyna goýbermändirler, ýöne braziliýaly zenanlar bu oýna tomaşa etmäge goýberilipdir.
20-nji iýunda Eýran bilen Italiýanyň toparlary duşuşan mahaly Gonçe Gawami bilen bilelikde onlarça zenan gadaganlyga garşy protest geçiripdirler. Olar zenanlaryň woleýbol ýaryşlaryna tomaşa etmäge goýberilmezligine garşy çykypdyrlar.
Hadysa şaýat bolan žurnalistleriň aýtmagyna görä, polisiýa proteste çykan aýal-gyzlary urup, dargadypdyr we birnäçe zenan tussag edilipdir.
2-nji noýabrda Britaniýanyň hökümeti Gonçe Gawaminiň agzalan wakalar bilen bagly 1 ýyl azatlykdan mahrum edilmegine närazylygyny bildiripdir.
Britaniýanyň Daşary işler ministrliginiň 2-nji noýabrda ýaýradan beýannamasynda nygtalyşyna görä, Gonçe Gawaminiň garşysyna "alnyp barylýan jenaýat işiniň esaslary babatda närazylyklar bar", we garşysyna jenaýat-anyklaýyş işleri geçirilýärkä, ol öz saglygyny bejertmäge haklydyr.


text:
Türkmenistanyň Ylymlar akademiýasynyň we Magtymguly adyndaky Ýaşlar guramasynyň Merkezi geňeşiniň ýanynda Ýaş alymlaryň merkezi dörediler.
Hormatly Prezidentimiz Gurbanguly Berdimuhamedowyň tabşyrygy boýunça milli parlamentiň deputatlaryndan, ministrlikleriň we edaralaryň, jemgyýetçilik guramalarynyň, Ylymlar akademiýasynyň ylmy-barlag institutlarynyň we ýokary okuw mekdepleriniň mugallymlaryndan, şeýle hem ýurdumyzda işleýän diplomatik wekilhanalaryň hem-de halkara guramalaryň, şol sanda Ýewropa Bileleşiginiň, ÝHHG-niň, UNDAF-yň, ÝUNISEF-iň hem-de köpçülikleýin habar beriş serişdeleriniň wekillerinden ybarat düzümdäki wekiliýet «Altyn asyr» Türkmen kölüne sapar bilen bardylar.
Paýtagtymyzda milli senenamamyzyň ähmiýetli senesi bolan Ylymlar gününe bagyşlanan «Berkarar döwletimiziň bagtyýarlyk döwründe ylym, tehnika we innowasion tehnologiýalar» atly halkara ylmy maslahat açyldy.
Maslahat biziň ýurdumyzyň milli ykdysadyýeti üçin strategiki häsiýete eýe bolan ýangyç-energetika toplumynda ylmy we maksatlaýyn praktiki ähmiýetli gözleg işlerini işjeňleşdirmäge gönükdirilendir.
Türkmenistanyň Prezidenti Кararlar gol çekdi
Şu gün hormatly Prezidentimiz Gurbanguly Berdimuhamedowyň tabşyrygy boýunça Türkmenistanyň Ylymlar akademiýasynyň uly maslahatlar zalynda iş maslahaty geçirildi. Onda döwlet Baştutanymyzyň Ministrler Kabinetiniň 14-nji awgustda geçiren giňişleýin mejlisinde öňde goýan wezipeleriniň çäklerinde ylmy-gumanitar pudagy mundan beýläk-de ösdürmegiň meseleleri ara alnyp maslahatlaşyldy.
Şu gün türkmen paýtagtynda «Berkarar döwletimiziň bagtyýarlyk döwründe ylym, tehnika we innowasion tehnologiýalar» atly halkara maslahatynyň ikinji-jemleýji güni boldy. Oňa dünýäniň 20-den gowrak ýurdundan görnükli alymlar gatnaşdylar.
Su gun paytagtymyzda Arheologiya tapyndylaryny owrenmekde we muzeylesdirmekde Turkmenistanyn tejribesi atly uc gunluk halkara ylmy maslahat oz isini tamamlady.
Şu gün ıurdumyzyň Saglygy goraıyş we derman senagaty ministrliginiň maslahatlar zalynda Türkmenistanyň Prezidenti, lukmançylyk ylymlarynyň doktory, Türkmenistanyň Ylymlar akademiıasynyň akademigi Gurbanguly Berdimuhamedowyň Türkmenistanyň dermanlyk ösümlikleri atly düıpli ylmy işiniň bäşinji jildiniň tanyşdyrylyş dabarasy boldy.
İUNESKO-nyň halkara bilermenleriniň türkmen ornitologlary bilen Köıtendaga bolan üçünji ekspedisiıasynyň çäklerinde geçirilen meıdan gözlegleri netijesinde guşlaryň ıerli görnüşleri üçin iki sany räze görnüşini ıüze çykardylar
Türkmenistanyň Prezidenti Nowruz-parahatçylygyň we ynsanperwerligiň baıramy atly halkara maslahatyna gatnaşdy
Şu gün Türkmenistanyň Bilim ministrliginde Miçigan uniwersitetiniň (Amerikanyň Birleşen Ştatlary) Düıpli ylymlar merkeziniň direktory...
Biziň ıurdumyzyň çäklerinde çigildemleriň 16 görnüşi: gyzyl gülli Wilson, beıik, guşgy, Mihel, Guga, Boçanes we sary Leman ıaly görnüşleri ösıär.
Derman ösümlikleini ösdürip ıetişdirmekde biotehnologiıa usullary aıratyn gymmatly häsiıete eıedir.


text:
Garaşsyz Döwletleriň Arkalaşygynyň düzümine girýän döwletleriň baştutanlary, guramanyň sammitine gatnaşmak üçin Türkmenistanyň paýtagtyna ýygnandylar.
Aşgabatdaky sammite Moldowadan, Azerbaýjandan we Gyrgyzystandan beýleki agza ýurtlaryň hemmesiniň prezidentleri gatnaşýar.
Gepleşikleriň dowamynda 11 agza döwletiň özara ykdysady we howpsuzlyk hyzmatdaşlygyny ösdürmek boýunça maslahatyň edilmegine garaşylýar.
GDA-nyň Ýerine ýetiriji komitetiniň berýän maglumatyna görä, sammitiň dowamynda 20-ä golaý resminama garalar.
Orsýetiň prezidenti Wladimir Putin (ortada) GDA-nyň Aşgabatdaky sammitinde. 5-nji dekabr, 2012 ý.
1941-45-nji ýyllar aralygynda Beýik Watançylyk urşunyň 70-i ýyllygyny bellemek baradaky beýanatyň taslamasyna ilkinji nobatda garalar diýlip garaşylýar. Dokumentiň agza döwletleriň wekilleri bilen maslahatlaşylyp, onda ýetip gelýän baýramçylygyň juda möhümligi nygtalýandygy aýdylýar.
Sammitiň dowamynda geljek 2013-nji ýyly “GDA-da Ekologiýa medeniýeti we daşky gurşawy goramak ýyly” diýip atlandyrylmagyna hem garaşylýar.
Habar serişdelerinde ýerleşdirilen maglumata görä, gepleşikleriň netijesinde GDA-nyň Ykdysady sudunyň wekiliniň kandidaturasy tassyklanar, GDA döwletleriniň terrorçylyga garşy Merkeziniň başlygy hem belleniler.
Şeýle-de sammite gatnaşýan ýokary derejeli resmiler öz aralarynda hem ençeme ikitaraplaýyn gepleşikleri geçirerler.
“Kyivpost” web saýtynda ýerleşdirilen maglumata görä, 2011-nji ýylda GDA döwletleriniň arasyndaky söwda dolanyşygy 281 milliard dollara deň bolupdyr. Bu görkeziji 2010-njy ýyl bilen deňeşdirlende 36% ýokarydyr.
GDA-nyň sammiti Aşgabatda eýýäm ikinji gezek geçirilýär. 1993-nji ýylyň dekabrynda Gurama agza döwletleriň baştutanlary, postsowet giňişligindäki ykdysady integrasiýa meselelerini ara alyp maslahatlaşypdylar.
Garaşsyz Döwletleriň Arkalaşygy guramasy 1991-nji ýylyň dekabr aýynda esaslandyrylypdy. Baş edarasy Belarusyň paýtagty Minskde ýerleşýän bu guramanyň düzümine 11 ýurt girýär.
Türkmenistan 2005-nji ýylda guramanyň hemişelik agzalygyndan çykyp, onuň düzüminde assosirlenen agza hökmünde galdy.
2013-nji ýylyň 1-nji ýanwarynda, GDA-nyň geçiji başlyklygy Türkmenistandan Belarusa berler.


text:
Şu aýyň başynda Türkmenistanyň birnäçe ýokary okuw jaýlarynda uçurymlary dabaraly ýagdaýda özbaşdak durmuşa ugratmak boýunça çäreler geçirildi. Bu dabaradan soň, ýokary okuw jaýyny tamamlan ýaşlaryň aglabasynda işe ýerleşmek meselesi keserip durýar.
Ýurtdan gelip gowuşýan maglumatlarda ýurduň käbir ýokary okuw jaýlaryny tamamlan ýaşlaryň öz okuw jaýyndan berlen ýörite ýollanma bilen işe ugradylýandygy, olaryň öz alan bilimine görä, işe ýerleşýändikleri aýdylýar.
Emma ýurduň käbir ýokary okuw jaýlaryny tamamlan ýaşlaryň bolsa, özbaşdak işe ýerleşmeli bolýandygy, şol döwürde-de öz ugry boýunça iş tapmakda kynçylyklar bilen ýüzbe-ýüz bolýandyklary aýdylýar.
Eýsem, türkmen ÝOJ-laryny tamamlan ýaşlaryň işe ýerleşmek mümkinçilikleri nähili? Olar öz ugrundan iş tapyp bilýärlermi? Işe ýerleşende nähili aýlyk haklaryny, iş şertlerini göz öňünde tutýarlar?
Nobatdaky Täze Tolkun gepleşiginde şu tema barada gürrüň ediler. Garaýyşlaryňyzy, tejribeleriňizi gepleşigimize gatnaşyp beýan etmek isleseňiz, hat@azatradio.org email adresimize hat ugradyň. Garaýyşlaryňyzy aşakdaky teswir bölüminde hem galdyryp bilersiňiz.


text:
Belarusyň prezidentligine öňki kandidat Alekseý Mihalewiç Çehiýadan syýasy başpena aldy. Bu barasynda ençeme köpçülikleýin habar serişdeleri habar berdi.
Belarusda Mihalewiç geçen ýylyň 19-njy dekabrynda geçirilen prezident saýlawlaryndan soň şol gün gurnalan bidüzgünçilikler diýen iş boýunça aýyplanýar.
Başga ýere gitmezlik barada dilhat alyp, ony 19-njy fewralda KGB-niň derňew izolýatoryndan çykardylar, şondan soň Mihalewiç KGB-de deslapky derňew wagty gynamalara sezewar edilendigini gürrüň berdi.
14-nji martda Mihalewiç öz Internet saýtynda “belarus KGB-siniň elýeterinden daşdadygyny” yglan etdi. Şondan soň Çehiýanyň daşary işler ministri Karel Şwarsenberg Mihalewiçiň Çehiýadan syýasy başpena sorandygyny aýtdy.


text:
ABŞ-nyň Harby howa güýçleri özüniň futuristik B-21 kysymly uzak aralyga uçýan bombalaýjy uçarynyň taslamasyny köpçüligiň dykgatyna hödürledi.
Söweş uçary "Northrop Grumman" atly firma tarapyndan öndüriler.
ABŞ-nyň Harby howa güýçleriniň geňeşçisi Deborah Lee James anna güni Orlandoda geçirilen simpoziumda eden beýannamasynda B-21 kysymly söweş uçarynyň Amerikadan dünýäniň islendik nokadyna zarba urmaga mümkinçilik berjekdigini mälim etdi.
Berlen maglumata görä, häzire çenli hiç bir ýurtda şeýle söweş uçarynyň hiç hili prototipi ýok.
Uzak menzilli bombalaýjy söweş uçary (LRS-B) hökmünde häsiýetlendirilýän B-21 kysymly uçar ABŞ-nyň Harby howa goşunlarynyň XXI-nji asyrdaky ilkinji bombalaýjy uçary bolar.
Harby howa güýçleriniň geňeşçisi James B-21 kysymly uçaryň häzirki B-2 kysymly söweş uçaryna meňzeýändigini hem tassyklaýar. B-2 kysymly söweş uçary hem ýene şol "Northrop Grumman" atly firma tarapyndan ýasalandyr.
B-21 kysymly söweş uçarynyň programmasynda golaýda hünärmenlik we önümçilik tapgyryna geçilýär. ABŞ-nyň Harby howa goşunlary ol söweş uçaryny 2020-nji ýylyň ortasynda ulanyşa girizmegi göz öňünde tutýar.


text:
Şu gün Brýusselde Orsýet-NATO geňeşiniň maslahaty bolar.
Bu 2008-nji ýyldaky orsyet-gürjüstan konfliktinden soň DIM-leriň derejesinde ilkinji duşuşykdyr.
Konfliktden soň Demirgazyk atlantik arkalaşygy bilen Moskwanyň gatnaşyklary ýaramazlaşypdy.
NATO-nyň ýanyndaky Orsyetiň hemişelik wekili Dmitriý Rogozin taraplaryň üç dokumente gol çekmekçidigini düýn aýtdy.
Düýn Brýusselde NATO-nyň ýolbaşçylary bilen alýansa girmek isleýän ýurtlaryň, şol sanda Ukrainanyň we Gürjüstanyň wekilleriniň arasynda gepleşikler boldy.


text:
Täjigistanyň “Yslamy gaýtadan dikeldiş” atly oppozision partiýasynyň agzalaryny goran aklawçy galplykda we hilegärlikde aýyplanyp, 3-nji maýda Duşenbede sud edildi.
28-nji sentýabrda tussag edilen Buzurgmehr Ýorow özüne ýöňkelýän aýyplamalary ret edýär.
29-njy sentýabrda Täjigistanyň Baş sudy “Yslamy gaýtadan dikeldiş” partiýasyny “ekstremist we terrorist gurama” diýip yglan etdi we oňa gadagançylyk girizdi.
Polisiýa guramanyň 30 sany baş agzalaryny tussag etdi we olara Goranmak ministriniň orunbasary Anduhalim Nazarzoda bilen dildüwşükde bolmagy bilen bagly şübhe bildirdi.
Partiýanyň sürgünlikdäki lideri Muhiddin Kabiri aýyplamalary ret edýär.
Oktýabr aýynda adam hukuklaryny goraýjy “Human Rights Watch”, “Amnesty International” we ýene ençeme topar täjik resmilerini Ýorowy boşatmaga çagyryp, oňa bildirilýän günäniň syýasy matlaplydygyny aýtdylar.


text:
Yragyň demirgazygynda iki amerikan esgeri öldürildi.
Bagdatdan 170 kilometr demirgazykdaky Tu-Hurmato şäheriniň golaýynda amerikan harbylarynyň bir topary Yragyň ýörite gulluklarynyň işgärleri bilen duşuşan wagty harby eşik geýen söweşijiler ot açdy diýip, düýn amerikan komandowaniýesi habar berdi.
Düýn Bagdatda Yragyň “Al-Irakiýa” döwlet telekompaniýasynyň žurnalisti hem öldürildi. Riýad-as-Saraý sünni we şaýy musulmanlaryň ýakynlaşmagyna tarapdar adam hökmünde tanalýardy. “Serhetsiz reportýorlar” guramasy eglenmezden derňew geçirmäge Yrak häkimiýetlerini çagyrdy.


text:
Türkmenistanyň Ministrler Kabinetiniň we Döwlet howpsuzlyk geňeşiniň bilelikdäki mejlisi
2016-njy ýylyň 23-nji sentýabrynda Türkmenistanyň Prezidenti Gurbanguly Berdimuhamedow Ministrler Kabinetiniň we Döwlet howpsuzlyk geňeşiniň bilelikdäki mejlisini geçirdi. Onda döwlet durmuşynyň ileri tutulýan meselelerine hem-de käbir resminamalaryň taslamalaryna garaldy.
Milli Liderimiz gün tertibini yglan edip, hasabat bermek üçin Ministrler Kabinetiniň Başlygynyň orunbasary B.Hojamämmedowa söz berdi. Wise-premýer gözegçilik edýän düzümlerinde alnyp barylýan işler barada hasabat bermek bilen, ýurdumyzyň maliýe-bank edaralaryny has-da ösdürmek boýunça görülýän çäreler barada aýtdy. Kadalaşdyryjy-hukuk namalaryny kämilleşdirmegiň çäklerinde degişli Kararyň taslamasy hormatly Prezidentimiziň garamagyna hödürlenildi. Dürli maksatly täze desgalary gurmak hem-de bar bolan binalaryň we desgalaryň durkuny täzelemek üçin gönükdirilýän maýa goýumlaryny netijeli peýdalanmak onuň esasy maksady bolup durýar.
Hormatly Prezidentimiz Gurbanguly Berdimuhamedow hasabaty diňläp, ýurdumyzyň maliýe-bank edaralarynyň alyp barýan işlerini has-da kämilleşdirmek bilen baglanyşykly tabşyryklary berdi. Umuman hödürlenen teklibi makullamak bilen, döwlet Baştutanymyz wise-premýere bu babatda degişli görkezmeleri berdi.
Soňra Ministrler Kabinetiniň Başlygynyň orunbasary Ý.Kakaýew gözegçilik edýän ulgamlarynda işleriň ýagdaýy baradaky hasabat bilen çykyş etdi. Wise-premýer hormatly Prezidentimiziň ozal beren tabşyryklarynyň ýerine ýetirilişi, ýangyç-energetika toplumyny kämilleşdirmegiň çäklerinde geçirilýän işleriň netijeleri, milli ykdysadyýetimiziň bu pudagynyň kärhanalarynyň we edaralarynyň işiniň netijeliligini ýokarlandyrmak babatda amala aşyrylýan işler barada hasabat berdi.
Nebitgaz pudagyny ösdürmek boýunça ilkinji nobatdaky wezipeleri üstünlikli çözmek maksady bilen degişli Kararyň taslamasy taýýarlanyp, oňa laýyklykda nebitgaz pudagynyň harytlyk önümlerini daşary ýurtlara ýerlemek boýunça birža söwdalaryny geçirmegiň tertibini kämilleşdirmek göz öňünde tutulýar.
Döwlet Baştutanymyz hasabaty diňläp, taýýar önümleri daşary ýurtlara ibermegiň, ylmy-tehniki ösüşiň soňky gazananlarynyň esasynda çig maly gaýtadan işlemegiň ýurdumyzyň energetika strategiýasynyň ileri tutulýan ugurlarynyň hatarynda durýandygyny belledi. Milli Liderimiz ýangyç-energetika toplumynyň kärhanalaryny döwrebaplaşdyrmak hem-de tehniki taýdan enjamlaşdyrmak, gazy we nebiti gaýtadan işleýän täze önümçilikleri gurmak boýunça işleriň depginini artdyrmalydygyna ünsi çekdi. Hormatly Prezidentimiz Gurbanguly Berdimuhamedow hödürlenen Karara gol çekip, wise-premýere bu babatda birnäçe anyk görkezmeleri berdi.
Ministrler Kabinetiniň Başlygynyň orunbasary R.Bazarow ýurdumyzyň welaýatlarynda möwsümleýin oba hojalyk işleriniň alnyp barlyşy barada hasabat berdi. Şunuň bilen baglylykda, güýzlük bugdaý ekişiniň gowşamaýan depginde alnyp barylýandygy bellenildi. Şu güne çenli ýurdumyz boýunça jemi 440 müň 96 gektar meýdanda bugdaý ekişi geçirildi. Ekinlere ideg etmek boýunça hem degişli agrotehniki çäreler amala aşyrylýar.
Ýurdumyzyň gowaça meýdanlarynda pagta ýygymynyň depgini hem barha güýçlenýär. Ýurdumyz boýunça şu güne çenli jemi 451 müň 37 tonna pagta hasyly ýygnalyp, Watan harmanyna tabşyryldy. Şeýle hem bu möwsümi guramaçylykly geçirmegiň çäklerinde, oba hojalyk tehnikalaryny işjeň ulanmagyň hasabyna görülýän çäreler barada habar berildi.
Hormatly Prezidentimiz Gurbanguly Berdimuhamedow hasabaty diňläp, möwsümleýin oba hojalyk işlerini guramaçylykly geçirmegiň wajypdygyna wise-premýeriň ünsüni çekdi. Döwlet Baştutanymyz Balkan welaýatyna degişli oba hojalyk işleriniň depginini ýokarlandyrmak boýunça degişli çäreleri görmegi tabşyrdy. Milli Liderimiz geljekki bol hasylyň girewi bolan ähli agrotehniki gözegçiligiň ýokary derejede geçirilmeginiň wajypdygyny nygtap, sebitlerde alnyp barylýan meýdan işlerine berk gözegçiligi üpjün etmek babatda görkezmeleri berdi.
Hormatly Prezidentimiz wise-premýere pagta ýygymy möwsümini we bugdaý ekişini öz wagtynda tamamlamak babatda hem birnäçe anyk tabşyryklary berdi. Milli Liderimiz ekerançylygyň medeniýetini has-da ýokarlandyrmaga, şol sanda öňdebaryjy agrotehnologiýalary ornaşdyrmagyň hasabyna pudagy ösdürmäge aýratyn üns bermegiň wajypdygyny nygtady.
Ministrler Kabinetiniň Başlygynyň orunbasary B.Ereşow gözegçilik edýän düzümlerinde işleriň ýagdaýy, şol sanda dokma senagatynyň önümçilik galyndylaryny gaýtadan işlemek boýunça alnyp barylýan işler barada hasabat berdi.
Wise-premýeriň habar berşi ýaly, milli Liderimiziň degişli Karary bilen tassyklanylan, Türkmenistanda öndürilýän önümleriň eksport möçberlerini artdyrmak boýunça döwlet maksatnamasyny ýerine ýetirmek maksady bilen, ýurdumyzyň Dokma senagaty ministrligi tarapyndan degişli ugurda toplumlaýyn çäreler görülýär.
Hormatly Prezidentimiz Gurbanguly Berdimuhamedow hasabaty diňläp, döwletiň iri pudaklaýyn taslamalary durmuşa geçirmäge uly maýa goýumlary gönükdirip, ýurdumyzyň dokma senagatyny hil taýdan täze derejä çykarmak üçin hemme şertleri döredýändigini belledi. Diňe bir senagat kuwwatlyklaryny artdyrman, eýsem, öňdebaryjy tehnologiýalary ornaşdyryp hem-de önümçiligi dolandyrmagyň usullaryny kämilleşdirip, isleg bildirilýän önümleriň täze görnüşlerini çykarmagy özleşdirmek hem zerurdyr diýip, milli Liderimiz aýtdy hem-de şunuň bilen baglylykda, wise-premýere anyk görkezmeleri berdi.
Pudakda maýa goýumlary özleşdirmek, kärhanalaryň bar bolanlarynyň durkuny täzelemek hem-de täze döwrebap kärhanalary gurmak, önümçilik düzümlerini ösdürmek toplumlaýyn häsiýete eýe bolmalydyr diýip, döwlet Baştutanymyz nygtady hem-de bu ähli uly möçberli işleriň ýurduň ägirt uly ykdysady kuwwatyny has doly amala aşyrmaga, şol sanda dokma senagatynyň eksport mümkinçiliklerini ýokarlandyrmaga gönükdirilendigini aýtdy.
Mejlise çagyrylan “Türkmenhimiýa” döwlet konserniniň başlygy M. Aýdogdyýew himiýa pudagyny mundan beýläk-de ösdürmek boýunça konserniň garamagyndaky düzümlerde durmuşa geçirilýän işler barada hasabat berdi.
Ýurdumyzda ýaýbaňlandyrylan oba hojalyk özgertmeleri bilen baglylykda dökünleriň dürli görnüşleriniň öümçiligini artdyrmak boýunça görülýän çäreler barada habar aýdyldy.
Hormatly Prezidentimiz Gurbanguly Berdimuhamedow hasabaty diňläp, himiýa pudagyny ösdürmek boýunça taslamalaryň durmuşa geçirilmeginiň sebitleri toplumlaýyn senagatlaşdyrmak, milli ykdysadyýeti diwersifikasiýalaşdyrmak, dünýä bazarlarynda isleg bildirilýän önümleriň çykarylyşyny artdyrmak boýunça wezipeleri çözmäge ýardam bermäge gönükdirilendigini nygtady.
Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy Ş.Durdylyýew gözegçilik edýän ulgamlaryndaky işleriň ýagdaýy hem-de Aşgabat şäherini abadanlaşdyrmak boýunça alnyp barylýan işler barada hasabat berdi.
Paýtagtymyzy ösdürmek babatda milli Liderimiziň başlangyjy boýunça işlenip taýýarlanan meýilnama laýyklykda, täze ýaşaýyş jaý toplumlaryny gurmak, hereket edýän inžener-tehniki ulgamlaryň durkuny täzelemek, ýol-ulag düzümini ösdürmek hem-de ýurdumyzyň baş şäherini bagy-bossanlyga öwürmek boýunça sazlaşykly işleriň alnyp barylýandygy bellenildi.
Öňde goýlan wezipeler bilen baglylykda, şäher düzümini dolandyrmagyň we ony kämilleşdirmegiň netijeliligini ýokarlandyrmak boýunça gaýragoýulmasyz çäreler kesgitlenildi. Paýtagtymyzda ýol-ulag hereketini kadalaşdyrmaga ýardam etjek awtomobil ýollarynyň hem-de köprüleriň gurluşygyna, gurluşyk we energetika düzümleriniň, jemagat gulluklarynyň sazlaşykly işlemegini üpjün etmäge uly üns berilýär. Şäheriň köçelerini hem-de Aşgabadyň ähli etraplarynyň seýilgählerini abadanlaşdyrmak boýunça işler berk gözegçilikde amala aşyrylýar.
Hormatly Prezidentimiz Gurbanguly Berdimuhamedow hasabaty diňläp, döwletimiz tarapyndan mundan beýläk hem paýtagtymyzyň, ýurdumyzyň şäherleriniň we şäherçeleriniň düzümini döwrebaplaşdyrmak we ösdürmäk üçin ähli zerur çäreleriň görüljekdigini nygtady.
Milli Liderimiz Aşgabady mundan beýläk-de ösdürmek meselelerine ünsi çekip, uzak möhletli geljegi nazara almak bilen, öňde goýlan wezipeleri çözmäge toplumlaýyn çemeleşmegiň wajypdygyny belledi. Hormatly Prezidentimiz türkmen paýtagtynyň özüniň belent derejesine laýyklykda, ähli babatda nusga bolmalydygyny, eziz Watanymyzyň ähli ýerlerinde özgertmeler maksatnamalarynyň üstünlikli durmuşa geçirilmegine kuwwatly itergi bermelidigini nygtap, ýurdumyzyň baş şäherinde bina edilýän desgalaryň ählisiniň gurluşygyny ýokary hilli hem-de öz wagtynda tamamlamagy üpjün etmek babatda görkezme berdi.
Milli Liderimiz paýtagtymyzyň ähli düzümleriniň bökdençsiz we sazlaşykly hereket etmeginiň, ony abadanlaşdyrmagyň, jemagat hojalygy edaralarynyň we beýleki degişli gulluklaryň takyk we sazlaşykly işlemegini üpjün etmeginiň wajypdygyny belläp, bu babatda wise-premýere anyk tabşyryklary berdi.
Ministrler Kabinetiniň Başlygynyň orunbasary B.Atdaýew Söwda-ykdysady, ylmy-tehniki we medeni hyzmatdaşlyk boýunça bilelikdäki türkmen-özbek toparynyň 26–27-nji sentýabrda Daşkent şäherinde geçiriljek 12-nji mejlisine görülýän taýýarlyk barada hasabat berdi.
Duşuşygyň barşynda ikitaraplaýyn söwda-ykdysady aragatnaşyklaryny has-da giňeltmäge, ulag-üstaşyr ulgamyndaky özara gatnaşyklaryna, oba we suw hojalygy, maşyngurluşyk ulgamlarynda, himiýa senagatynda hem-de sport we syýahatçylyk babatda hyzmatdaşlygyna degişli meseleleri ara alyp maslahatlaşmak göz öňünde tutulýar.
Şunuň bilen baglylykda, wise-premýer döwlet Baştutanymyzyň garamagyna türkmen wekiliýetiniň ady agzalan toparyň mejlisine gatnaşmagyna degişli resminamanyň taslamasyny hödürledi.
Hormatly Prezidentimiz hasabaty diňläp, türkmen-özbek hyzmatdaşlygynyň baý tejribesiniň bardygyny hem-de milli ykdysadyýetleriň serişdelerini we üstünliklerini nazara almak bilen, onuň söwda-ykdysady gatnaşyklarda täze sepgitlere ýetmäge gönükdirilendigini belledi. Döwlet Baştutanymyz bilelikdäki toparyň nobatdaky mejlisiniň köp ugurlar boýunça özara bähbitli hyzmatdaşlygy ösdürmäge ýardam etjekdigini belläp, ony ýokary guramaçylyk derejesinde geçirmek babatda wise-premýere anyk tabşyryklary berdi.
Ministrler Kabinetiniň Başlygynyň orunbasary G.Mämmedowa Türkmenistanyň Garaşsyzlygynyň 25 ýyllygynyň hem-de beýleki milli we halkara ähmiýetli şanly seneleriň , olara gabatlanyp geçiriljek durmuş-medeni maksatly desgalary ulanmaga bermegiň hormatyna oktýabr aýynda meýilleşdirilen medeni çäreleriň maksatnamasy barada hasabat berdi.
Şanly sene mynasybetli ylmy maslahatlary, konsertleri, sergileri, spektakllary we beýleki çäreleri geçirmek meýilleşdirilýär.
Geljek aýyň başynda ýol hereketiniň howpsuzlygy biraýlygynyň jemleri jemlener. 6-njy oktýabrda “Halk hakydasy” ýadygärlikler toplumynda Aşgabat ýertitremesiniň şehitlerini Ýatlama güni mynasybetli çäreler geçiriler. Möhüm wakalaryň hatarynda 4-5-nji oktýabrda Türkmenistanyň DIM-niň Halkara gatnaşyklary institutynda geçirilmegi meýilleşdirilen “Hukuk döwletiniň mizemezligi: milli tejribe we dünýä ösüşi” atly halkara ylmy-amaly maslahat, ýurdumyzyň Garaşsyzlygynyň 25 ýyllygyna bagyşlanan Türkmenistanyň ykdysady gazananlarynyň sergisi, “Ýaňlan, Diýarym!” tele bäsleşiginiň jemleýji tapgyry, RF-nyň Tatarystan Respublikasynyň sungat ussatlarynyň konserti hem-de amaly-haşam sungatynyň sergisi, Dünýä türkmenleriniň ynsanperwer birleşiginiň maslahaty, täze gurlan binalaryň açylyş dabaralary we beýleki çäreler bar.
Şanly taryhy senä bagyşlanan çärelere taýýarlyk görmek bilen bagly mesele barada durup geçmek bilen, hormatly Prezidentimiz Gurbanguly Berdimuhamedow ýaşlary watançylyk ruhunda terbiýelemekde, jemgyýetde belent ynsanperwer däp-dessurlary aýawly saklamakda onuň ähmiýetini belläp, wise-premýere şanly dabaralary ýokary guramaçylyk derejesinde geçirmek babatda degişli görkezmeleri berdi.
Ministrler Kabinetiniň Başlygynyň orunbasary hasabatynyň çäklerinde döwlet Baştutanymyzyň howandarlygynda geçirilýän hem-de ýurdumyzyň Garaşsyzlygynyň 25 ýyllygyna bagyşlanan üçünji Wena balyny geçirmäge görülýän taýýarlyk barada habar berdi. Ýola goýlan däbe görä, ol Türkmenistanyň döwlet medeni merkeziniň öňündäki meýdançada geçiriler. Onuň maksatnamasynda milli we dünýä sazlarynyň genji-hazynasyna giren eserler, ýurdumyzyň sungat ussatlarynyň we döredijilik toparlarynyň, şeýle hem bu çärä gatnaşmak üçin Aşgabada gelen awstriýaly artistleriň ýerine ýetirmeginde saz eserleri ýaňlanar.
Döwlet Baştutanymyz türkmen-awstriýa medeni gatnaşyklaryny giňeltmäge gönükdirilen çäräniň ähmiýeti barada aýtmak bilen, ähli halkara çäreleriniň Türkmenistanyň daşary syýasy ugruna laýyklykda geçirilýändigini aýtdy. Milli Liderimiz bu babatda başy başlanýan oňyn başlangyçlaryň we işleriň halklaryň arasyndaky ynsanperwer gatnaşyklarynyň köprülerini gurmaga, türkmenistanlylary dünýä medeniýeti bilen tanyşdyrmaga hem-de dünýä giňişliginde milletiň ruhy gymmatlyklaryny ýaýmaga hyzmat edýändigine ünsi çekip, hormatly Prezidentimiz Gurbanguly Berdimuhamedow wise-premýere şol çäreleriň ýokary guramaçylyk derejesini üpjün etmegi tabşyrdy.
Ministrler Kabinetiniň Başlygynyň orunbasary S.Toýlyýew gözegçilik edýän ulgamlaryndaky işleriň ýagdaýy hem-de zehinli çagalaryň arasynda yglan edilen «Garaşsyzlygyň merjen däneleri» bäsleşiginiň jemleýji tapgyryny 30-njy sentýabrda Aşgabat şäherinde geçirmäge görülýän taýýarlyk barada hasabat berdi.
Wise-premýer milli Liderimiziň ösüp gelýän nesil barada edýän atalyk aladasynyň netijesinde, ýurdumyzda çagalary sungatyň dürli görnüşleri bilen meşgullanmaga giňden çekmek, ýaş zehinleri ýüze çykarmak boýunça yzygiderli çäreleriň görülýändigini, döredijilik bäsleşikleriniň hem-de beýleki çäreleriň ýygy-ýygydan geçirilýändigini belledi. Şunuň bilen baglylykda, “Garaşsyzlygyň merjen däneleri!” bäsleşiginiň etrap, şäher, welaýat we paýtagt tapgyrlarynyň netijeleri boýunça bäsleşigiň döwlet derejesindäki tapgyryna gatnaşmak üçin aýdymçy çagalaryň, çagalar tans, aýdym-saz we halk döredijilik toparlarynyň seçilip alnandygy aýdyldy.
Hormatly Prezidentimiz Gurbanguly Berdimuhamedow hasabaty diňläp, ýaş nesliň abadançylygynyň hem-de sazlaşykly ösüşiniň Türkmenistanyň döwlet syýasatynyň ileri tutulýan ugurlarynyň biri bolup durýandygyny nygtady. Şunuň bilen baglylykda, milli Liderimiz türkmenistanlylaryň ýaş neslini watançylyk ruhunda terbiýelemekde, olarda eziz Watanymyza, türkmen halkynyň baý medeniýetine hem-de özboluşly däp-dessurlaryna söýgi duýgusyny kemala getirmekde geçirilýän döredijilik bäsleşikleriniň ähmiýetini belledi.
Hormatly Prezidentimiz Gurbanguly Berdimuhamedow bular barada aýtmak bilen, her ýyl şanly senäniň – ata Watanymyzyň Garaşsyzlyk gününiň öňüsyrasynda geçirilýän “Garaşsyzlygyň merjen däneleri” bäsleşiginiň jemleýji tapgyrynyň ýokary guramaçylyk derejesinde geçirilmegini üpjün etmegi tabşyrdy. Milli Liderimiz döwletimiziň mundan beýläk hem ýaş zehinleri höweslendirmek we goldamak, ýurdumyzyň ýaş raýatlarynyň özleriniň döredijilik ukyplaryny we zehinlerini ýüze çykaryp bilmegi üçin ähli şertleri döretmek boýunça maksada laýyk çäreleri görjekdigini nygtady.
Ministrler Kabinetiniň Başlygynyň orunbasary S.Satlykow 28–30-njy sentýabrda «Türkmentel–2016» atly halkara sergisini hem-de «Türkmenistan we dünýä maglumat-telekommunikasiýa ulgamlary» atly ylmy maslahaty geçirmäge görülýän taýýarlyk barada hasabat berdi.
Wise-premýer öňümizdäki foruma dünýäniň 20 ýurdunyň wekilleriniň gatnaşjakdygyny habar berdi. Sergide telekommunikasiýalar ulgamynda enjamlaryň, tehnologiýalaryň we hyzmatlaryň dürli görnüşleri bilen tanyşdyrylar.
Hormatly Prezidentimiz Gurbanguly Berdimuhamedow hasabaty diňläp, häzirki zaman aragatnaşyk serişdeleriniň ýokary ykdysady görkezijileri gazanmakda, durmuş ugurly maksatnamalary amala aşyrmakda möhüm orun eýeleýändigini nygtady. Milli Liderimiz soňky ýyllarda Türkmenistanda ösen tehnologiýalar ulgamynda hödürlenilýän dürli hyzmatlara islegleriň barha artýandygyny belledi. Döwletimiz ilatymyzyň häzirki zaman aragatnaşyk ulgamlaryna bolan isleglerini kanagatlandyrmak üçin ähli tagallalary edýär: telefon beketleriniň enjamlary döwrebaplaşdyrylýar, şäherleriň arasynda optiki-süýümli aragatnaşyk ulgamlary çekilýär, emeli hemra aragatnaşyk ulgamy hereket edýär, milli öýjükli aragatnaşyk ulgamy giňelýär, ýokary tizlikli internet ulgamyndan ulanyjylaryň sany günsaýyn artýar.
Şunuň bilen baglylykda, döwlet Baştutanymyz pudaklaýyn serginiň we maslahatyň geçirilmeginiň türkmen kärhanalarynyň daşary ýurtly hyzmatdaşlary bilen özara bähbitli işjeň gatnaşyklary giňeltmekde hem-de halkara bazarynda ýurdumyzyň eýeleýän ornuny pugtalandyrmakda nobatdaky ädim boljakdygyna ynam bildirdi.
Soňra Mejlise çagyrylan demir ýol ulaglary ministri B.Annameredow ýolbaşçylyk edýän düzüminde alnyp barylýan işleriň ýagdaýy, hususan-da, häzirki döwürde Türkmenistan-Owganystan-Täjigistan halkara demir ýolunyň Atamyrat-Ymamnazar-Akina böleginde gurluşyk işleriniň barşy hem-de döwlet Baştutanymyzyň ýurdumyzyň demir ýol ulaglary pudagynda işleri döwrebaplaşdyrmak, demir ýollaryň durkuny täzelemek we demir ýol ulgamyny halkara ölçeglerine laýyk getirmek barada beren tabşyrygynyň esasynda Türkmenistanyň demir ýol ulgamyny ösdürmegiň we özgertmegiň 2017-2030-njy ýyllar üçin maksatnamasynyň işlenip taýýarlanan taslamasy barada hasabat berdi.
Maksatnamada Aşgabat-Türkmenbaşy we Aşgabat-Farap aralygyny döwrebaplaşdyrmak göz öňünde tutulýar. Türkmenbaşy-Farap aralygyndaky hereket edýän esasy demir ýol ulgamyny düýpli abatlamak işlerini 2017-2022-nji ýyllar aralygynda tapgyrlaýyn amala aşyrmak bellenilýär. Şeýle hem maksatnamada ýokary tizlikli demir ýoluny gurmak boýunça meýilleşdirilýän işler tapgyrlaýyn amala aşyrylar. Şu maksat bilen, Aşgabat-Türkmenbaşy aralygynda ýokary tizlikli demir ýoluny gurmagyň taslamasy işläp taýýarlanar. Şunuň bilen baglylykda, lokomotiw parkynyň döwrebaplaşdyrylmagy göz öňünde tutulýar.
Hormatly Prezidentimiz milli ykdysadyýetimizi okgunly ösdürmekde ulag ulgamynyň uly ähmiýetiniň bardygyny belledi. Milli Liderimiz şundan ugur almak bilen, ulag ulgamyny mundan beýläk-de ösdürmek meselelerine ünsi çekdi. Döwlet Baştutanymyz ýurdumyzyň demir ýollarynyň durkuny täzelemek, olary halkara ölçeglerine laýyk getirmegiň wajypdygyny aýdyp, bu babatda, ady agzalan maksatnamany kämilleşdirmek babatda birnäçe anyk teklipleri aýdyp, degişli tabşyryklary berdi. Şeýle hem hormatly Prezidentimiz wise-premýer S.Satlykowa we ministrligiň ýolbaşçysy B.Annameredowa Atamyrat-Ymamnazar-Akina demir ýolunyň gurluşygynyň depginini güýçlendirip, ony bellenilen möhletde tamamlamak üçin ähli zerur çäreleri görmegi tabşyrdy.
Soňra Mejlisiň Başlygy A.Nurberdiýewa milli kanunçylygy mundan beýläk-de kämilleşdirmek boýunça parlamentiň alyp barýan işleri barada habar berdi.
Nygtalyşy ýaly, täze kanun taslamalarynyň işlenip taýýarlanylmagy döwlet syýasatynyň esasy ileri tutulýan ugurlary bilen baglylykda hem-de döwlet Baştutanymyzyň ýurdumyzyň deputatlarynyň öňünde goýan ilkinji nobatdaky wezipeleri göz öňünde tutulyp alnyp barylýar. Kabul edilýän kanunlary Türkmenistanyň täze rejelenen Konstitusiýasynyň düzgünlerine hem-de halkara kadalaryna we ölçeglerine laýyk getirmek ýaly wajyp ugurlara aýratyn üns berilýär.
Hormatly Prezidentimiz Gurbanguly Berdimuhamedow habary diňläp, kanunçylyk-hukuk binýadynyň yzygiderli kämilleşdirilmeginiň häzirki tapgyrda ýurdumyzyň depginli ösüşiniň aýrylmaz bölegi bolup durýandygyny nygtady. Kabul edilýän ähli kanunlar döwlet ösüşiniň toplumlaýyn özgertmeleriniň üstünlikli durmuşa geçirilmegine, türkmen jemgyýetiniň agzybirliginiň we jebisliginiň berkarar bolmagyna, onuň demokratik esaslarynyň pugtalandyrylmagyna gönükdirilmelidir. Şonuň bilen birlikde, milli Liderimiz deputatlaryň kabul edilýän kanunçylyk namalarynyň mazmunyny we ähmiýetini düşündirmek boýunça ýerlerde
iş alyp barmalydygyny, öz okruglarynyň durmuş-ykdysady meselelerini çözmek boýunça ýerine ýetiriji häkimiýet edaralary bilen işjeň özara hereket etmelidigini belledi.
Mejlisiň barşynda harby we hukuk goraýjy edaralaryň ýolbaşçylary özlerine ynanylan düzümlerde işleriň ýagdaýy we geçirilýän işler, degişli maddy-enjamlaýyn binýady berkitmek, ýurdumyzda kanunçylygy hem-de hukuk tertibini üpjün etmek, harby gullukçylaryň degişli derejede gulluk etmegi we ýaşamagy üçin şertleri döretmek, olaryň ata Watanymyza wepalylyk ruhunda terbiýelenilmegini, nazaryýet hem-de söweşjeň taýýarlygyny kämilleşdirmek, serkerdeleriň hünär derejesini ýokarlandyrmak boýunça döwlet Baştutanymyzyň öňde goýan wezipeleriniň ýerine ýetirilişi barada habar berdiler.
Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow eziz Watanymyzyň Garaşsyzlygynyň we özygtyýarlylygynyň esaslaryny berkitmekde, halkymyzyň bagtly hem-de abadan durmuşyny üpjün etmekde harby we hukuk goraýjy edaralaryň mynasyp goşandyny belläp, döwletimiziň parahatçylykly, goranyş häsiýetine eýe bolan Harby doktrinasyna üýtgewsiz ygrarlydygyny belledi.
Milli Liderimiz ata Watanymyzyň mukaddes Garaşsyzlygynyň 25 ýyllyk şanly baýramy mynasybetli guraljak dabaralara ünsi çekip, şöhratly senäni garşylamaga oýlanyşykly çemeleşmegiň möhümdigini belledi, şanly senäniň hormatyna geçiriljek harby ýörişe taýýarlyk görmek hem-de baýramçylyk günleri ýurdumyzyň ähli ýerlerinde düzgün-tertibi berjaý etmek babatda harby we hukuk goraýjy edaralarynyň ýolbaşçylaryna tabşyryklary berdi. Şeýle hem döwlet Baştutanymyz şu ýylyň ahyryna çenli çäreleriň degişli meýilnamasyny düzmek hem-de olaryň ýokary guramaçylyk derejesini üpjün etmek babatda görkezme berdi.
Ministrler Kabinetiniň we Döwlet howpsuzlyk geňeşiniň bilelikdäki mejlisinde döwlet durmuşyna degişli başga-da birnäçe meselelere garaldy we olar boýunça degişli çözgütler kabul edildi.
Soňra mejlise çagyrylan Halkara sport metbugaty assosiasiýasynyň Aziýa sport metbugaty birleşiginiň prezidenti Mohammad Kasyma söz berildi.
Biziň ýurdumyzyň döwlet Baştutanymyzyň ýolbaşçylygynda diňe sport we köpçülikleýin habar beriş serişdeleri ulgamynda däl-de, eýsem,
durmuş-ykdysady ösüşiň ähli ugurlarynda ägirt uly üstünlikleri gazanandygyny aýdyp, jenap Mohammad Kasym Aşgabatda bolmagynyň oňa türkmen Lideriniň köpugurly işleriniň hem-de geçirýän giň gerimli özgertmeleriniň türkmenistanlylaryň abadançylygyna hem-de Türkmenistanyň rowaçlygyna gönükdirilendigine göz ýetirmäge mümkinçilik berendigini belledi. Aziýa sport metbugaty birleşiginiň ýolbaşçysynyň belleýşi ýaly, türkmen halkynyň ata-babalarynyň müňýyllyklaryň içinden alyp gelen milli mirasyny aýawly saklamak we artdyrmak Türkmenistanyň Prezidenti Gurbanguly Berdimuhamedowyň oňyn syýasatynyň ileri tutulýan ugry bolup durýar. “Siz milletiň ruhy baýlygyna aýawly garamagyň belent nusgasyny tutuş dünýä görkezdiňiz” diýip, jenap Mohammad Kasym döwlet Baştutanymyza ýüzlenip aýtdy.
Mälim bolşy ýaly, hormatly Prezidentimiz Gurbanguly Berdimuhamedow sagdyn durmuş ýörelgesiniň işjeň tarapdary we wagyz-nesihatçysy bolmak bilen hem-de bu ugurda watandaşlarymyza, ozaly bilen ýaşlarymyza şahsy görelde görkezip, adam hakynda aladany, onuň saglygyny we abadançylygyny döwlet syýasatynyň ileri tutulýan ugurlarynyň hataryna çykardy. Ýurtda döwrebap sport düzümini döretmäge gönükdirilýän ägirt uly serişdeler döwlet Baştutanynyň ýokary üstünlikler sportuny hem-de köpçülikleýin bedenterbiýe-sagaldyş hereketini ösdürmek meselelerine örän uly üns berýändigine şaýatlyk edýär diýip, myhman munuň ýakyn geljekde öz miwelerini berjekdigine ynam bildirdi. Bellenilişi ýaly, diňe ykdysady taýdan kuwwatly döwlet beden we ruhy taýdan kämil nesli terbiýeläp ýetişdirmäge uly serişdeleri gönükdirmäge ukyplydyr.
Aziada-2017-ä taýýarlyk görlüşine ýokary baha bermek bilen, Aziýa sport metbugaty birleşiginiň ýolbaşçysy Aşgabatda Aziýanyň sport žurnalistleriniň gününe hem-de Ýapyk binalarda we söweş sungaty boýunça V Aziýa oýunlaryny dünýä ýaýmaga bagyşlanyp geçirilen Halkara sport media-forumyny guramakda ägirt uly goldawy we ýardam edendigi üçin türkmen Liderine çuňňur hoşallygyny bildirdi.
Maslahatyň işlän günleri dünýäniň 29 döwletinden bolan esasy teleradioýaýlymlaryň, metbugat neşirleriniň, halkara we sebit assosiasiýalarynyň wekillerine Türkmenistanda sporty we köpçülikleýin- bedenterbiýe hereketini ösdürmek, yklym oýunlaryna taýýarlyk görmek boýunça amala aşyrylýan işleriň gerimini öz gözleri bilen görmäge mümkinçilik döredildi diýip, myhman sözüni dowam etdi. Biz Türkmenistanyň Prezidenti Gurbanguly Berdimuhamedowyň döwrebap sport düzümini döretmäge, hünärli işgärleri taýýarlamaga berýän ägirt uly ünsüniň türkmen türgenleriniň iri halkara sport ýaryşlarynda üstünlikli çykyşlarynyň girewi bolup hyzmat edýändigine nobatdaky gezek göz ýetirdik diýip, Mohammad Kasym belledi.
Dünýäniň sport giňişliginde bedenterbiýäni we sporty wagyz etmek babatda Türkmenistanyň abraýyny artdyrmakda öňde boljak oýunlaryň aýratyn ähmiýetini bellemek bilen, Aziýa sport metbugaty birleşiginiň baştutany öz ýolbaşçylyk edýän guramasynyň dünýä bileleşigini türkmen halkynyň gazananlary bilen tanyşdyrmagy öz borjy hasaplaýar diýip aýtdy. Şeýle hem myhman Aziada-2017-niň Aşgabatda ýokary guramaçylyk derejesinde geçiriljekdigine hem-de ýurtlaryň we halklaryň arasyndaky dostluk gatnaşyklaryny berkitmäge hyzmat etjekdigine ynam bildirdi.
--Türkmenistanda bolmak meniň üçin uly hormatdyr diýip, myhman Halkara sport metbugaty assosiasiýasynyň Aziýa sport metbugaty birleşiginiň Türkmenistanyň Prezidenti Gurbanguly Berdimuhamedowy milli sport hereketini ösdürmäge we sport ulgamynda netijeli halkara hyzmatdaşlygy berkitmäge goşan uly goşandy üçin ýokary derejeli Altyn medal bilen sylaglamak hakynda karar kabul edendigini habar berdi. Türkmenistanyň Baştutany ilkinji bolup, bu ýokary sylaga mynasyp boldy diýip, jenap Mohammad Kasym belledi.
Myhman dabaraly ýagdaýda bu ýere ýygnananlaryň el çarpyşmagynda hormatly Prezidentimiz Gurbanguly Berdimuhamedowa Aziýa sport metbugaty birleşiginiň ýokary sylagyny hem-de degişli diplomyny dabaraly ýagdaýda gowşuryp, türkmen Liderine abadançylyk we jogapkärli döwlet işinde täze üstünlikleri arzuw etdi. Türkmen topragynda bildirilen myhmansöýerlik üçin çuňňur hoşallygyny beýan etmek bilen, myhman biziň ýurdumyz bilen hyzmatdaşlyk gatnaşyklarynyň mundan beýläk-de işjeň ösdüriljekdigine ynam bildirdi.
Milli Liderimiz hormatly sylag üçin Aziýa sport metbugaty birleşiginiň ýolbaşçysyna minnetdarlyk bildirip, sport--parahatçylygyň ilçisi bolup, ol dürli ýurtlarda we yklymlarda ýaşaýan halklary birleşdirmäge ukyplydyr diýip belledi. Türkmenistanda her bir raýatyň bähbidine sporty ösdürmek üçin örän uly işler geçirilýär diýip, döwlet Baştutanymyz bu işleriň häzir öz anyk netijelerini berýändigini belledi. Biziň watandaşlarymyz halkara ýaryşlarynda çykyş edip, baýrakly orunlary eýeleýärler, köp sanly medallara mynasyp bolýarlar.
Aziýa sport metbugaty birleşiginiň bu sylagy her bir türkmen türgeniniň, tälimçisiniň we tutuş sportuň üstünliklerini ykrar etmegiň nyşany bolup durýar diýip, milli Liderimiz sözüni dowam etdi. Türkmenistanyň halkara sport hereketinde ykrar edilmegini aňladýan şeýle ýokary baha biz üçin uly buýsanç bolup durýar diýip, hormatly Prezidentimiz Gurbanguly Berdimuhamedow jenap Mohammad Kasymyň ýolbaşçylyk edýän guramasynyň Aziýa oýunlaryny dünýä ýaýmakda öz goşandyny goşjakdygyna ynam bildirdi.
Milli Liderimiz Ministrler Kabinetiniň we Döwlet howpsuzlyk geňeşiniň bilelikdäki mejlisini jemläp, oňa gatnaşyjylara berk jan saglyk, berkarar Watanymyzyň gülläp ösmegi, mähriban halkymyzyň bagtyýar durmuşda ýaşamagy ugrunda alyp barýan işlerinde uly üstünlikleri arzuw etdi.
TDH


text:
ABŞ-nyň Kaliforniýa ştatynda “şa gyzy” diýip atlandyrylýan saudyly zenan adam gaçakçylygyny etmekde aýyplanýar.
Orange Country etrap aklawçysynyň aýtmagyna görä, Mişel Alaýban günäli tapylan halatynda 12 ýyl türme tussaglygyna höküm ediler.
Alaýban çarşenbe güni geçirilen suda gatnaşmady. Oňa 5 million amerikan dollarlyk girew kesgitlendi.
Alaýban kenýaly eli çemodanly bir zenanyň awtobusy saklamagynyň yzýany tussag edildi. Awtobusdaky ýolagçylaryň biri kenýaly zenanyň polisiýa bilen habarlaşmagyna kömek edipdir.
Polisiýanyň berýän maglumatyna görä, kenýaly zenan 2012-nji ýylda Alaýbana işlemegi üçin işe alynyp, Saud Arabystanyndaky aeroporta baran dessine hem pasporty elinden alynypdyr.


text:
Anna güni Türkmenistanyň döredijilik delegasiýasy Magtymguly-Pyragynyň we Döwletmämmet-Azadynyň döredijiligine bagyşlanan dabara gatnaşmak üçin, Eýranyň Gülüstan welaýatyna sapara bardy.
Gülüstan welaýatynyň Aktokaý obasynda geçirilen bu dabara iki ýurduň döredijilik kollektiwleri bilen birlikde, Eýranyň medeniýet ministri Seýed Muhammed Husseýni, Gülüstan welaýatynyň häkimi Jewad Kanagat we käbir beýleki hökümet resmileri-de gatnaşdylar.
Bu çärede iki ýurduň döredijilik kollektiwleri çeper okaýyşlar we türkmen klassyk şahyrlarynyň sözlerine döredilen aýdymlar bilen çykyş etdiler.
Şol gün giçlik bu çärä gatnaşyjylar Aktotaý obasynyň golaýyndaky Magtymguly-Pyragynyň we Döwletmämmet-Azadynyň guburlaryna zyýarat etdiler.


text:
«WikiLeaks» internet saýtynda amerikan diplomatik dokumentleri çap edilenden soň, Germaniýanyň «Azat demokratik partiýasynyň» ýolbaşçy geňeşi bu partiýanyň ýokary derejeli resmisini wezipesinden boşatdy.
Çap edilen dokumentlerden «Azat demokratik partiýasynyň» lideriniň apparatynyň baştutany Helmut Mesneriň we ýurduň daşary işler ministri Gido Westerwelläniň Berlindäki amerikan ilçihanasyna gizlin informasiýalary berendikleri belli boldy.
Helmut Mesner amerikan diplomatlaryna 2009-njy ýylyň oktýabrynda Germaniýanyň dolandyryjy koalisiýasyny düzmek boýunça gepleşikleriň gidişi barada maglumat beripdir.


text:
Dünýä liderleri uruş jenaýatlarynda gümanlanýan Ratko Mladiçiň Serbiýada tutulmagy baradaky habary hoşallyk bilen garşylap, onuň basymrak sud edilmegine çagyrdylar.
ABŞ-nyň prezidenti Barak Obama Birleşen Ştatlar onuň derhal Haagadaky uruş tribunalyna geçirilmegine garaşýar diýdi.
ÝB-niň daşary gatnaşyklar başlygy Ketrin Aşton hem munuň «halkara adalaty we kanunyň hökmürowanlygy üçin möhüm gündügini, indi Mladiçiň Halkara tribunalynyň aýyplamalary bilen ýüzbe-ýüz boljagyny» aýtdy.
Fransiýanyň prezidenti Nikolýa Sarkozi Mladiçiň tussag edilmegi Serbiýanyň Ýewropa Bileleşigine goşulmagy üçin ýene bir ädim diýdi.
BMG-niň Baş sekretary Ban Ki-mun Mladiçiň tussag edilen gününi halkara adalaty üçin «taryhy gün» atlandyrdy.


text:
Aşgabadyň döwlete degişli käbir walýuta alyş-çalyş nokatlarynda amerikan dollarynyň düýbünden satylmaýandygy, onuň deregine raýatlaryň bir aýyň dowamynda diňe 500 ýewro satyn alyp bilýändigi habar berilýär. Ýatladyp geçsek, mundan ozal her bir raýat bir aýyň dowamynda 1000 amerikan dollaryny satyn alyp bilýärdi.
Eýse, Lebap welaýatynyň paýtagty Türkmenabatda ýagdaý nähili?
Azatlyk Radiosy bu mesele bilen gyzyklanyp, häzirki wagtda Türkmenabat şäherindäki habarçysy Röwşen Çaryýew bilen söhbetdeş boldy. Söhbetdeşligi aşakdaky düwmä basyp diňläp bilersiňiz.


text:
Anna güni dünýä biržalarynda söwdalar nebitiň bahasynyň, ýewronyň kursunyň aşaklamagy hem-de aksiýalaryň arzanlamagy bilen tamamlandy.
Ýewronyň kursy amerikan dollaryna bolan gatnaşykda 1 dollar 20 sentdenem aşak indi. Bu 2006-njy ýylyň martyndan bäri iň pes görkezijidir.
Nýu-Ýork biržasynda nebit bir gün öňki bilen deňeşdirilende üç dollar gowrak ýitirdi. Dow Jonesiň görkezijisi 300 punkt aşaklady.
Analitikleriň pikiriçe, munuň sebäbi Ýewrobileleşigiň ençeme ýurdunda bergi bilen bagly krizisiň çuňlaşma mümkinçiliginden inwestorlaryň ätiýaç edýänligidir.
Pese gaçyşyň öň ýany Wengriýanyň premýer-ministri Wiktor Orbanyň Gresiýadky ýaly krizise öz ýurdunyň garaşyp biljekdigi barada aýdany, şeýle-de ABŞ-da maý aýynda iş orunlarynyň garaşylyşyndan az döredilendigi baradaky täze maglumatlar şol ätiýaçlyga sebäp boldy.


text:
"Ruhnama" kitabynyň mekdepleriň okuw programmasyndan çykarylanyna sähelçe wagt boldy. Emma Aşgabadyň 48-nji we 55-nji mekdepleri barada aýdylanda, onuň ornuny eýýäm häzirki prezidentiň ýazandygy aýdylýan “Döwlet guşy” romany eýeläp başlady.
Agzalýan mekdeplerdäki çeşmelerden alnan maglumatlara görä, okuw programmasyna girizilen bu kitap okuwçylaryň hasabyna satyn alynýar. Onuň bahasy bolsa 48 manat. Prezidentiň çagalyk döwürlerindäki ýatlamalaryny öz içine alýan bu kitap 4-nji klasdan başlap okadylýar.
Agzalýan mekdepleriň biriniň özüni Aýjahan diýip tanadan mugallymy, häzirlikçe her klasa diňe bir kitabyň satyn alynýandygyny we romandan käbir bölekleriňdir goşgularyň göçürilip alnyp, okuwçylara berilýändigini aýtdy.
Bu kitap we prezidentiň ýazandygy aýdylýan ýa-da ol hakda ýazylan käbir beýleki kitaplar häzirki wagtda edebiýat derslerinde okadylýar. Orta mekdeplerde 5-nji klasda edebiýat sapagy hepdede üç gezek geçilýär.
Prezidentiň şahsyýet kulty
Bu soňky döwürlerde mekdeplerde prezidentiň şahsyýet kultuny ornaşdyrmak bilen bagly dowam edýän aladalardan diňe biri. Ýaňy-ýakynda prezidentiň öňki portretleri täzeleri bilen çalyşyldy. Onuň çykdajysy hem okuwçylaryň gerdenine atyldy.
Şeýle çykdajyly aladalar diňe agzalýan mekdeplere mahsus ýagdaý bolman, Aşgabadyň käbir beýleki mekdeplerinde hem şoňa meňzeş ýagdaýlaryň dowam edýändigi we bu ugurdan ilatyň nägileliginiň artýandygy barada maglumatlar gelip gowuşýar.
Azatlyk Radiosynyň “Azathabar.com” sahypasynda Genralitet lakamy bilen teswir galdyran okyjy beýleki bir mekdebiň ýagdaýyna ünsi çekip, bu mesele barada şeýle ýazýar: “Aşgabat säherindäki 8-nji mekdebiň okuwcylarynda pul galmady, haýyş şuny saýdyňyza goýaýyňda, mugallymlar ýol kreý pullarynam okuwçylardan alýarlar, portretlerem çalyşmaga okuwçylardan 5 manatdan pul ýygnaýarlar, pul tölemeseňem, mekdepden kowjak diýýärler”.
Okuwçylardan pul ýygnamak
Elbetde, teswirde ady agzalýan mekdep bilen bagly öňe sürlen pikirleri tassyklamak başartmady. Ýöne prezidentiň täze portretini satyn almak üçin okuwçylardan pul ýygnalandygy baradaky maglumatlar paýtagtyň orta mekdepleriniň beýlekilerindenem gelip gowuşýar.
“Mekdebe zerur bolan zatlar, portretlerdir, syýasy-ideologik kitaplar, köpçülikleýin çäreler üçin hem mekdep okuwçylarynyň ene-atalaryndan pul ýygnamaklyk adata öwrüldi. Pul ýygnamak meselesi her bir ene-ata ýygnagynda gozgalýar” diýip, iki ogly mekdebe gidýän paýtagtly Gülsenem aýdýar.
Klas tagtasynda hat ýazmak üçin zerur bolan hek satyn almak, ýuwujy serişdeler ýaly zatlar üçin hem okuwçylardan pul ýygnalýandygyny we köpçülikleýin çärelerde götermek üçin şarlarydyr lentalary satyn almak, mekdebiň remonty üçin sarp edilýän çykdajylary ödemek üçin hem okuwçylardan pul toplanýar diýip, Gülsenem gürrüň berýär.
Okuwçylardan ýygnalýan puluň hataryna, prezidentiň sowgady diýlip 1-nji klas okuwçylaryna berilýän netbuklary, ýagny göterme kompýuterleri saklamak maksady bilen gurlan seýfler we şol netbuklaryň kömegi bilen işlenýän meseleleri ekranda görkezmek üçin satyn alynýan uly ekranlar hem ene-atalaryň pulundan satyn alynýar.
Gurby çatmaýan maşgalalar
Elbetde, bu ähli çykdajylary jemläp aýdanyňda, ony tölemäge gurby çatmaýan maşgalalaryň bardygyny hem aýtmaly. Azatlyk Radiosy bilen söhbetdeş bolan we çagasy 48-nji mekdebe gatnaýan aşgabatly Gülaýym şeýle raýatlardan biri.
“Men öň pul berýärdim. Ýöne bir gezek kondisioner üçin pul bermänimden soň öň bäşlige okaýan gyzymyň bahalary birden peseldi. Onuň mugallymy her gün diýen ýaly ony klasyň öňünde ertir pul getir diýip, masgaralaýan eken. Şeýtmek bilen çaganyň okuwa bolan höwesi gaçan bolmaly” diýip, Gülaýym gürrüň berýär.
Ýurduň resmi metbugatynda mekdepleriň ähli zerur bolan zatlar bilen doly üpjün edilendigi barada ýzygiderli raportlar berilýär. Emma ýokarda aýdylýan zatlary satyn almak üçin ene-atalardan pul ýygnamak düzgüni hem indi ýylyň-ýylyna dowam edýär.


text:
Gürjüstanyň daşary işler ministri Maýa Panjikidze (Maia Panjikidze) ýurduň goranmak ministri Irakli Alasaniýa (Irakli Alasania) wezipesinden çetleşdirilenden bir gün soň işden çekildi. Bu ýagdaý ýurduň saýlawlarynda Mihail Saakaşwiliniň (Mikheil Saakashvili) partiýasy ýeňilenden iki ýyl soň, ýurduň dolandyrylyşynda agzalalygyň bardygyndan habar berýär.
Panjikidze özüniň wezipeden çekilýändigini 5-nji noýabrda mälim etdi. Şol bir wagtyň özünde ol häkimiýetdäki “Gürjü arzuwy” koalisýasyny, şeýle-de “Demokratik Gürjüstan” partiýasyny terk edýändigini hem belledi. Bu partiýa öňki premýer-ministr Bidzina Iwanişwili (Bidzina Ivanishvili) tarapyndan döredilipdi we häzirki wagt oňa premýer-ministr Irakli Garibaşwili (Irakli Garibashvili) tarapyndan ýolbaşçylyk edilýär.
Alasaniýa “Gürjüstanyň Ýewro-Atlantik seçip-saýlamasyna hüjüm etmekde” harby resmiler hakynda derňewleri geçirmäge çagyryş edeninden birnäçe sagat soň, 4-nji noýabrda premýer-ministr Garibaşwili tarapyndan wezipesinden çetleşdirilipdi.
Alasaniýa wezipesinden çetleşdirilenden soň, 4-nji noýabrda Ýewropa we Ýewro-Atlantik integrasiýasy boýunça döwlet ministri Alekseý Petriaşwili hem işden çekilýändigi baradaky arzasyny tabşyrdy.
Panjikidzeniň dört orunbasary – Dawit Zalkaliani, Tamar Beruçaşwili, Dawit Jalagania we Wladimer Gurgenidze dagylar hem wezipesinden çekildiler.


text:
Amnesty International Orsýetiň Siriýadaky howa zarbalarynda graždan ilatdan ýüzlerçe adamyň öldürilmegi uruş jenaýatyna barabar bolup biler diýýär.
Hukuk goraýjy toparyň 23-nji dekabrdaky hasabatynda Orsýetiň howa reýdlerinde ýaşaýyş jaýlaryna, metjide, mähelleli bazara we medisina desgalaryna käbir howa zarbalarynyň urlandygy aýdylýar.
Bu hili hüjümler uruş jenaýatlaryna barabar bolup biler diýip, hasabatda aýdylýar we «güman edilýän hukuk bozulmalarynyň garaşsyz we bitarap görnüşde derňelen bolmagy örän möhüm» diýilýär.
Orsýetiň Goranmak ministrligi bu aýyplamalary ret etdi we hasabat ýalan-ýaşryk zatlardan doly diýdi.


text:
Şu günler Aşgabadyň awiabilet satylýan edarasynda adamlaryň uly nobatlarynyň emele gelendigi, olaryň azyndan dört sagatlap öz nobatynyň ýetmegine garaşmaly bolýandygy habar berilýär.
Bu ýagdaýyň sebäpleri barada resmi taýdan düşündiriş berilmese-de, ýaşaýjylar munuň sebäbini tomusky dynç alyşlarynda syýahat ýa-da okuw üçin daşary ýurtlara gidýän raýatlaryň sanynyň köpelmegi bilen düşündirýärler.
Azatlyk Radiosy bu barada jikme-jik maglumat almak üçin Aşgabatdaky habarçysy Soltan Açylowa bilen söhbetdeş boldy.


text:
Aşgabat, 25.02.2015. “Türkmenportal”.
Türkmenistanyň “Ahalynyň” AFK-nyň Kubogy ugrundaky ýaryşynyň toparça bölegindäki garşydaşlary — Täjigistanyň “Istikloly” bilen Yragyň “Erbil” Duşenbäniň Merkezi stadionynda “C” toparçasynda ilkinji duşuşygy geçirdiler.
“Aziýa—plýus” habarlar agentliginiň habar bermegine görä, 35-nji minutda Ahmed Muhammed Husseýn, myhmanlary öňe çykardy 60-njy minutda ýer eýeleri hasaby deňlediler. Fathullo Fathulloýewiň depen pökgüsi goragçylaryň biriniň aýagyna degip, ugruny üýtgetdi-de derwezä girdi.
Täjik futbolçylary uzak begenmediler. Aradan bäş minut geçip-geçmän Nabil Sabah “Erbili” öňe çykardy. 75-nji minutda bolsa Luaýa Salah hasaby has berkitdi.
90-njy minutda ýer eýelerine ýene bir pökgi geçirmäge mümkinçilik döredi. Ýöne Manuçehra Jalilow 11 metrlik urgyny dürs ýerine ýetirip bilmedi. Netijede AFK-nyň Kubogy ugrundaky ýaryşyň geçen ýylky finalçysy, Yragyň dört gezek çempiony “Erbil” 1:3 hasabynda ýeňiş gazandy.
Ikinji tapgyrda “Istiklal” 11-nji martda Aşgabatda “Ahal” bilen duşuşar. “Erbil” bolsa şol gün bitarap meýdançada — Kataryň paýtagtynda “Al-Kadsiýany” kabul eder.


text:
Ýekşenbe güni Awstriýanyň OMV energiýa kompaniýasy “Nabukko” gaz proýektindäki Germaniýanyň RWE kompaniýasynyň aksiýasyny satyn alandygyny mälim etdi. Ýöne OMV kompaniýasy bu söwdanyň özüne näçe çykdaja durandygyny welin mälim etmedi.
Germaniýanyň RWE kompaniýasy “Nabukko” gaz proýektine 2008-nji ýylda goşulypdy we onuň bu proýektdäki aksiýasy 16.67 prosente deňdi. Bu gaz proýekti esasan Kaspi regionynyň tebigy gazyny Merkezi Ýewropa regionyna ýetirmekligi maksat edinýär.
Ekspertler RWE kompaniýasynyň “Nabukko” proýektinden çykmagyny bu proýekte urlan ýakymsyz urgy diýip hasaplaýarlar.
Ýakynda “Nabukko” proýektiniň aksionerleri göz öňünde tutulýan truboprowodyň uzynlygyny birneme gysgaldyp, ony Türkiýäniň günbatar serhedinden Awstriýa çenli çekmekligi karar etdiler.
Şeýle hem, olar bu gaz truboprowodyndan akdyryljak ýyllyk gazyň möçberi ozalbaşky göz öňünde tutulan 30 milliard kubometr däl-de, 10 milliard bilen 23 milliard kubometriň aralygynda bolmaly diýip kesgitlediler.


text:
Polşada we Çehiýada raketadan goranyş sistemasyny ornaşdyrmak plany bilen bagly nägilelikleri aradan aýyrmakda Waşington Moskwa bilen doly hyzmatdaşlyga ýykgyn edýär diýip, ABŞ-niň raketadan goranmak boýunça agentliginiň baştutany general Patrik O Reýli aýtdy
“Raketadan goranyş sistemasy boýuça bilelikdäki karara alyp geljek gepleşikleri prezident Obamanyň administrasiýasy Moskwa bilen alyp barmakçy”- diýip, general Roýters agentligine beren inrewýusynda belledi.
Ýadro arsenallaryny azaltmagyň ýollary Moskwa bilen bilelikde işlenip düzülýän wagty, O Relliniň beýannamasy peýda bolupdyr. Şol bir wagtyň özünde ABŞ-niň tutup alyjy raketalary Polşada, güýçli radiolokasiýa stansiýasyny Çehiýada ornaşdyrmak boýunça öň yglan eden planlary-da dykgat bilen öwrenilýär. Şol planlara Moskwa garşy.


text:
Birleşen Ştatlaryň Döwlet departamenti dini azatlyklar bilen ilteşikli problemalaryň artandygyny aýdyp, Täjigistanyň, Özbegistanyň we Türkmenistanyň we başga-da birnäçe ýurduň gözegçilik astyndaky ýurtlaryň sanawyna goşulandygyny habar berýär.
15-nji aprelde Döwlet departamentiniň metbugat wekili John Kirby tarapyndan mälim edilen bu çäre Birleşen Ştatlaryň hökümeti tarapyndan amala aşyrylýan hyzmatdaşlyklaryň we ýardam programmalarynyň ençemesini çäklendirýär.
Muňa garamazdan, Kriby “Birleşen Ştatlaryň möhüm milli bähbidi” diýip, Täjigistanyň, Türkmenistanyň we Özbegistanyň şeýle çäklendirmelerden boşadylyp biljekdigini aýtdy.
“Aýratyn aladalanma döredýän ýurtlaryň” sanawyna goşulan beýleki döwletleriň arasynda Birma, Hytaý, Eritreýa, Eýran, Demirgazyk Koreýa, Sudan we Saud Arabystany bar.
Kirby bu ýurtlaryň näme sebäpden agzalýan sanawa goşulandygy barada jikme-jik maglumat bermedi. Emma soňky ýyllarda Merkezi Aziýa ýurtlarynyň arasynda Täjigistan, Özbegistan we Türkmenistan dürli yslamçy ekstremizm howpy bilen ýüzbe-ýüz boldy.


text:
Penşenbe güni Günorta Koreýanyň prezidenti Demirgazyk Koreýa tarapyndan hüjüme uçran adada goranyşy güýçlendirjekdigini aýtdy.
Prezident Lee Mýung-bakyň bu karara gelmegine sebäp bolan zat Demirgazygyň bular ýaly hüjümleriň ýene-de mümkindigini duýduranlygy.
Demirgazyk Koreýanyň häkimiýetleri Günorta Koreýa edilen bu hüjümler “äsgermezçilikli harby prowokasiýa” berilýän gaýtargy diýýär.
Demirgazygyň Günorta Koreýanyň Ýeongpýeong adasyna eden hüjüminde iki esger we parahat ilatdan hem iki adam öldi. Ýaralananlaryň sany 18.
Hüjümden soň gyssagly hökümet ýygnagyny geçiren Lee Mýung-bak: “Günorta Koreýa ýene hüjüm edilmegine taýýar bolmaly” diýdi.
“Demirgazyk Koreýanyň ýene bir mümkin prowokasiýasyna taýýarlyk görüp, hüşgärligi elden bermeli däl” diýip, Lee aýtdy.
Phenýanyň 1,300 töweregi ilatly we harby bazalar ýerleşýän Ýeongpýeong adasyna hüjüm etmegi Koreý ýarymadasynda agyr krizise getirdi.
Birleşen Ştatlar aradan salym geçirmän öz goňşusyny we ýakyn ýaranyny saklanmaga çagyrmak barada Hytaýa gysyş görkezdi.
Demirgazyk Koreýa bu hüjümi Günorta Koreýanyň bu adada geçirýän harby türgenleşigine jogap hökmünde ýola goýandygyny aýdýar.
Hytaýyň daşary işleri ministri Ýang Jieçi özüniň Günorta Koreýanyň paýtagty Seula planlaşdyrylan saparyny yza süýşürdi.
Pekinde Daşary işler ministrliginiň sözçüsi Hong Lei Günorta Koreýadan bu sapar üçin başga bir sene soralandygyny aýtdy.
Ol: “Biz Phenýanyň Günorta Kreýanyň geçirýän harby türgenleşiginden nägiledigine hem düşünýäris” diýip, sözüniň üstüni ýetirdi.
“Biz taraplaryň ikisi-de regiona parahatçylyk getirmek üçin has köp tagalla eder diýen umytda. Biz bu ugurda işleşmäge meýilli” diýip, Hong Lei aýtdy.
Ol: “Birleşen Ştatlar bilen Günorta Koreýanyň harby türgenleşigi baradaky habarlara hem üns berdik. Bu barada hem öz aladamyzy bildirýäris” diýdi.
Hytaýyň resmisi Hong Lei Hytaý bilen Birleşen Ştatlaryň bu krizis barada ýakyndan pikir alyşýanlygyny hem mälim etdi.
Sişenbe güni bolan hüjümde Ýeongpýeong adasynda ot düşüp, köp öýler dargady. Hökümet ilaty başga ýere göçürmeli boldy.
Adanyň ýaşaýjysy Býun Jae-Soon: “Ýagdaý aýdyp düşündirer ýaly däl. Näme diýjegimi bilemok. Bular ýaly ot ozal gören zadym däl” diýýär.


text:
23-nji noýabrda Türkmenistanda ýerli häkimiýet organlaryna, ýagny welaýat, etrap, şäher halk maslahatlaryna agzalaryň saýlawlary geçirilýär. Resmi maglumatda dalaşgärler paýtagtyň ösüşine ýerli organlaryň goşandyny artdyrmagy maksat edinýärler diýilýär. Şol bir wagtyň özünde maglumatda bu saýlawlara dalaşgärleriň esli bölegini döwlet-edara kärhanalaryň işgärleriniň emele getirýändigi habar berilýär.
Eýsem, halk maslahatynyň agzalygyna saýlawlaryň geçirilişi, oňa dalaş edýän kandidatlar barada türkmenistanlylar näme pikirde?
Azatlyk Radiosynyň Türkmenistandaky habarçysy Soltan Açylowa bu sorag bilen türkmenistanlylaryň birnäçesine ýüzlendi. Söhbetdeşligi aşakdaky düwmä basyp diňläp bilersiňiz.


text:
Stambulyň söwda etrabynda özüni partladan janyndan geçen bombaçy özünden başga dört adamy öldürdi, 36 adamy bolsa ýaralady.
Bu Türkiýede şu ýylda edilen dördünji şeýle hüjüm boldy.
19-njy martdaky hüjüm Istiklal köçesinde, halkara dükanlary bilen daşary ýurt konsulluklarynyň orun tutan uzyn hatarynda, söwda we turizm etrabynda amala aşyryldy.
Partlama köplenç polisiýa awtobuslarynyň durýan ýeriniň birnäçe ýüz metr golaýynda boldy.
Saglyk ministri Mehmet Muezzinoglu ýaralylaryň ýedisiniň ýagdaýynyň agyrdygyny, olaryň azyndan 12-siniň daşary ýurtludygyny tassyk etdi.
Ysraýylyň premýer-ministri Benjamin Netanyahu bu partlamada iki ysraýylynyň öldürilendigini aýtdy.
Türk resmileri ölenleriň arasynda bir eýranlynyň hem bardygyny aýtdylar.
ABŞ resmileri iki amerikanyň öldürilendigini, Irlandiýa bolsa özüniň bir topar raýatynyň ejir çekendigini aýtdy.
Bada-bat halkara ýazgaryşlaryna duçar bolan hüjümiň jogapkärçiligini häzirlikçe hiç kim öz üstüne almady.
Fransiýanyň daşary işler ministri Jean-Marc Ayrault beýanat çap edip, bu hüjümiň «ýigrenji we namartlyk» bolandygyny aýtdy.
Waşington öz gynanjyny bildirdi. «Birleşen Ştatlar NATO ýarany Türkiýe bilen umumy terrorçylyk howpuna garşy söweşmekde raýdaşlykda durýar» diýip, ABŞ-nyň Döwlet departamentiniň sözçüsi Jon Kirbi aýtdy.
Bu hüjüm şu ýyl Türkiýäni çaýkan partlamalar tapgyrynyň soňkusy boldy.
Paýtagt Ankarada 13-nji martda ýarylan ulag bombasy 37 adamy öldürdi.
Mundan üç hepde ozal bolsa, paýtagtda guralan şeýle hüjüm 29 adamy öldürdi.
Türkiýe bu hüjümleriň ikisiniň hem Kürdistan azatlyk laçynlary, gadagan edilen Kürdistan işçiler partiýasyndan, PKK-den bölünen topar tarapyndan amala aşyrylandygyny aýtdy.
Ýanwar aýynda janyndan geçen bombaçynyň Stambulda amala aşyran hüjüminde 12 sany german turisti öldürildi. Ankara bu hüjümde «Yslam döwleti» ekstremist toparyny günäledi.
Iňlisçeden türkmençä geçiren Ýowşan Annagurban.


text:
Sagdynlyk. Ruhubelentlik. Dostluk.
Gazanylan ýeňişler geljekki üstünlikleriň girewidir
Halkara derejesindäki ýaryşlarda türkmen kikboksçylarynyň çykyşlary, däp bolşy ýaly, ýokary netijelere beslenendir hem-de dürli derejedäki, şol sanda altyn medallaryň gazanylmagyna getirýär. Ýakynda Gazagystanyň Aktau şäherinde geçirilen halkara ýaryşynda biziň watandaşlarymyzyň hormatly münberlerde mynasyp orunlara eýe bolmaklary hem muňa aýdyň şaýatlyk etdi. Emma dünýäniň dürli ýurtlaryndan iň güýçli türgenleriň 200-sini ýygnan bu ýaryşlar şu ýylyň geçen ýedi aýynyň dowamynda ýeke-täk bäsleşikdir. Şunda türkmen türgenleriniň ýokary derejedäki halkara ýaryşlarynyň ýene-de birnäçesine gatnaşmaga mümkinçilikleriniň bolandygyny belläp geçmelidiris. Emma türkmen türgenleri ol ýaryşlara gatngaşmaga mynasyp bolsalar-da, dürli sebäpler boýunça gatnaşyp bilmediler...
Aktau şäherinde geçirilen halkara ýaryşynda Pygy Sylabow 54 kilograma çenli agramda çykyp edip, birinji orna eýe boldy we «Ýeňijiniň guşagyna» mynasyp boldy. Türkmenistanyň at gazanan tälimçisi Aleksandr Snagowskiniň terbiýeläp ýetişdiren türgenleri Gazagystanyň ýygyndy toparyndan ynamly üstün çykyp, üç gezek ýeňiş gazandylar. Mälim bolşy ýaly, ýer eýelerine diwarlar hem kömek edýär. Muňa garamazdan, biziň ildeşimiz öz bäsdeşlerinden, şol sanda 2013-nji ýylda ýaşlaryň arasynda dünýäniň kubogyna eýe bolan Umar Kazihanowdan hem üstün çykdyr, ony geljegine umyt baglanylýan türkmen kikboksçysy final duşuşygynda ýeňdi we «Ýeňijiniň guşagyna» mynasyp boldy.
67 kilograma çenli agram derejesinde çykyş eden Mekan Amanow kümüş medala mynasyp boldy, onuň tälimçisi öz kakasy Pirli Amanowdyr.
Bu baýraklar ýaryşyň geçirilýän ýer eýeleriniň kikboksing mekdebiniň dünýäde sportda öňdäki orunlary eýeleýändigi üçin hem aýratyn ähmiýete eýedir. Gazagystanda geçirilýän halkara ýaryşlary däbe görä dürli ýurtlardan güýçli türgenleri özünde jemleýär. Şonüň üçin hem şunuň ýaly ýaryşlara gatnaşmak uly tejribe bolup hyzmat edýär. Türkmen kikboksçylarynyň öňdäki orunlary eýelemekleri biziň türgenlerimiziň we olaryň tälimçileriniň ýokary taýýarlyk derejesini görkezýär.
Eger-de türgenleri taýýarlamagyň usulyýeti barada aýdylanda, tälimçiler türgeniň esasy ýaryşlara taýýarlyk görenlerinde birnäçe aýyň dowamynda maksada okgunly türgenleşik geçmelidigini, şunda beden taýdan taýýarlyga has uly ähmiet berip, sport tärlerini ele almak, psihologiýa taýdan durnuklylygy berkitmek, öz geljekki bäsdeşleriniň asgyn we güýçli sypatlaryny öwrenmek üçin tutanýerli türgenleşik geçmelidigini bilýärler.
Bu örän tutanýerli zähmeti talap edýär we oňa her bir adam döz gelip bilmeýär. Şeýle çylşyrymly türgenleşik ýollaryny geçip, türgen esasy ýaryşlara 10-15 gün galýança belen taýdan ýokary taýýarlyk derejesinde bolmalydyr. Türgeniň ençeme aýyň dowamynda tutanýerli taýýarlyk görmeginiň netijesi ýaryşlaryň diňe birnäçe gününiň dowamynda ýüze çykýar. Şondan soňra bolsa tebigy ýagdaýda türgeniň taýýarlyk derejesi ep-esli pese gaçýar.
Türkmen kikboksçylarynyň gazanan ýeňişleri, olaryň Başkortostanyň (Russiýa Federasiýasy) paýtagty Ufa şäherinde geçirilen talyplaryň arasyndaky birinji dünýä çempionatyna tutanýerli taýýarlyk görup, özlerine bagly bomadyk sebäpleri boýunça bu ýaryşlara gatnaşyp bilmändikleri üçin hem aýratyn ähmiýet eýedir. Biziň ýurdumyzyň ýygyndy toparynyň düzümine geljegine uly umyt baglanylýan türgenler, şol sanda Türkmenistanyň Milli sport we syýahatçylyk institutynyň talyplary hem girýärler. Biziň kikboksçy talyplarymyzyň dünýä derejesindäki ýaryşlarda mynasyp çykyş edendiklerini hasaba alanyňda, olaryň öz ýaşdaşlary bilen geçirilýän ýaryşlarda has-da üstünlikli ykyş etjekdiklerine bil baglap bolar. Mundan başga-da, bu çempionat eýýäm dünýä sportunyň taryhyna «Ilkinji» gezek geçirilýän diýlip girdi. Ozal aýdylyşy ýaly, talyplaryň arasynda ilkinji dünýä çempionatyna, gynansak-da, biziň türgenlerimiz gatnaşyp bilmediler, şonuň üçin hem olar Gazagystanda geçirilen ýaryşlaryň öňüsyrasynda psihologik taýdan pes týagdaýdadylar.
Muňa garamazdan, Garagystandaky ýaryşlarda halkara derejesindäki çempionatlara gatnaşmaga hukuk gazanan biziň kikboksçylarymyz şu emele gelen ýagdaýda Aktau şäherine barmak üçin ähli mümkinçiliklerden peýdalandylar. Şonda ýaryşlara taýýarlanmak üçin we ýerli şertlere öwrenişmek üçin wagt galmandy. Biziň türgenlerimiz ýaryşlaryň geçirilen ýerine baran pursatyndan bäsleşige girişdiler. Muňa garamazdan, biziň türgenlerimiz kyn we çekeleşikli geçen bäsleşiklerde gazanan ýeňişleri has-da uly sarpa goýulmagyna mynasypdyr.
Biziň türgenlerimiz türkmen kikboksingçileriniň halkara derejesindäki bäsleşiklerde şowly çykyş etmäge ukyplydygyny görkezip, ýokary netijeleri gazandylar. Türkmenistanyň at gazanan tälimçisi A.Snagowskiniň ýolbaşçylygynda tälim alýan türgenler ýurdumyzyň milli kikboksing federasiýasynyň döredilenden bäri 20 ýyldan gowrak wagtyň dowamynda her ýyl iri halkara ýaryşlarynda ýokary netijelere mynasyp bolýarlar. Geçen ýyl Koreýa Respublikasynyň Inçhon şäherinde geçirilen Aziýa oýunlarynda bu tälimçiniň şägirtleri Gurban Bekhanow we Şöhrat Hallyýew degişlilikde altyn we bürünç medallara mynasyp boldular.
Häzirki wagtda bolsa türkmen kikboksçylary ýene bir iri halkara ýaryşyna — «Diamond» dünýä kubogyny almak ugrundaky ýaryşlara taýýarlyk görýärler, ol 23-28-nji sentýabrda Russiýanyň Anapa şäherinde geçiriler. Egerde, olar «özlerine bagly bolmadyk sebäpler boýunça» ýapyk binalarda we söweş sungaty boýunça 5 Aziýa oýunlaryna taýýarlyk görmegiň möhüm tapgyry bolan bu ýaryşlara gatnaşyp bilmeseler, biziň türgenlerimiz üçin ahmyrly ýagdaý bolarda. Türkmen paýtagtynda geçiriljek Aziýa oýunlarynyň maksatnamasyna sportyň kikboksing görnüşi hem girizilendir.
Türkmenistanyň Prezidenti Gurbanguly Berdimuhamedow tarapyndan sport ulgamynda durmuşa geçirilýän syýasatyň maksady güýçli, özüne erk edip bilýän türgenleri taýýarlap ýetişdirmekden ybaratdyr. Beden we ruhy taýdan ösen adamyň keşbi ýetginjekler we gyzlar üçin nusga bolup hyzmat edýär. Türkmen ýaşlarynyň köpüsi ýokary sport netijelerini gazanyp, sylaglara mynasyp bolýan türgenleri görüp, olaryň ýeňşi mynasybetli belent pasyrdaýan ýaşyl Baýdagymyza seredip hem-de Türkmenistanyň döwlet Senasyny tolgunmak bilen diňläp, şolar ýaly güýçli we edermen adamlar bolup ýetişmegi — ýeňijiler bolmagy arzuw edýärler.
Biziň ýurdumyzda tejribeli ttälimçiler we geljegi uly türgenler, geljekki olimpiýaçylar bar. .
Bularyň ählisi bolsa türkmen türgenleriniň esasy ýeňişleriniň öňde boljakdygyna ynanmaga ygtybarly esas döredýär!
Şol sanda biziň türgenlerimiz Aziýada—2017-de hem uly ýeňişlere mynasyp bolarlar!
Habarlar #Gazagystan
- Soňky habarlar
Ýaş türkmen türgenleriniň goşa üstünligi13 Noýabr, 2015 (21:17)
- Soňky habarlar
Dünýäniň Kubogy ugrundaky ýaryşlarda türkmen samboçylary ýedi medal gazandylar16 Ýanwar, 2015 (23:17)
- Soňky habarlar
Gazanylan ýeňişler geljekki üstünlikleriň girewidir30 Iýul, 2014 (20:00)
- Soňky habarlar
Türkmen ýeňil atletikaçylarynyň ýene iki medaly19 Iýun, 2014 (20:17)
- Soňky habarlar
Türkmen gimnastikaçylary Watanymyza nobatdaky medallar bilen gaýdyp geldiler10 Iýun, 2014 (20:22)
- Soňky habarlar
Türkmen tennisçi zenanlary Aziýa we Okeaniýa zolagynyň ikinji toparynda iň gowy toparlaryň dörtlügine girdiler07 Fewral, 2014 (22:42)
- Soňky habarlar
Türkmen boksçylarynyň ikisi dünýä çempionatynda üçünji tapgyra çykdylar21 Oktýabr, 2013 (22:58)
- Soňky habarlar
Biziň boksçymyzyň nobatdaky ýeňşi20 Oktýabr, 2013 (22:59)
- Soňky habarlar
Türkmen boksçularynyň bäşisi dünýä çempionatynda ýaryşy dowam edýär17 Oktýabr, 2013 (22:59)